text:
In cheste situazion e cjape simpri plui pês politic e aministratîf une figure che prime e jere stade fondamentâl pal plui pe religjon, ven a stâi il vescul di Aquilee, che di secui si clamave patriarcje.
Za de seconde metât dal secul X i patriarcjis a tachin a vê in don dal imperadôr simpri plui tieris e plui bens e a finissin par deventâ une vore plui potents dal stes cont. I patriarcjis a viodin de ricostruzion dal Friûl e in dutis lis zonis vuastadis e lassadis pustotis a clamin a vivi int slovene, che e permet il recupar de economie e che si messede cul rest de int.
CIESPE
CAGNE
COLAÇ
COS
CREP
MULE
PUSTOTE
RAZE
'SAVE


c: text/html

text:
(Mape di commons.wikimedia.org)
In cheste ete, daspò che l’imperi franc si veve dividût tai reams di France, di Italie e di Gjermanie, la cjase di Sassonie e rive a unificâ la corone di Gjermanie e di Italie e e rifonde l’imperi.
Za dal secul IX tal Mâr dal Nord a son une vore fuartis lis scorsadis dai vichincs, o normans, che a rivin fintremai a concuistâ une part de France setentrionâl, che e cjape di lôr il non di Normandie, part des Isulis britanichis, a colonizin la Islande e a rivin fintremai in Groenlande e in Americhe; a Sudest, dilunc dai flums de Russie a rivin fin sul Mâr Neri.
Inte penisule iberiche centrâl e meridionâl e tal meridion di Italie e in Sicilie al è simpri plui fuart il podê musulman, cundut che une buine part de popolazion e reste di lenghe romaniche.

robotstxt: allowed

filter: keep


text:
Cun Carli il Grant il domini dai francs si slargje simpri di plui e in gracie de incoronazion di bande dal pape, tal 800, al cjape il titul di imperi, cjapant sù la ereditât ideâl di ce che al jere stât l'imperi roman.
Il model dal stât al è chel feudâl: il sovran si fâs prometi fedeltât di ogni singul nobil che al devente vassal: il rapuart che al nas al è un leam personâl di sumission e di protezion e il sovran al pues cambiâ di puest un feudatari cuant che al vûl, ancje se cul timp i vassai a cirin di fâ deventâ ereditari il lôr titul. Al è propit cuintri di chest sisteme incentrât sul sovran che il duche furlan Rotgaut al veve lotât, par tignî il sisteme langobart che impen al garantive une grande autonomie o fintremai une indipendence dai ducâts.
La espansion dai francs (imagjin di commons.wikimedia.org)


text:
2009-02-02
LIS INVASIONS DAI ONGJARS
Propit tal timp di Berengari al scomence un dai moments plui tragjics de storie dal Friûl, in part ancje par colpe dal stes re di Italie che par bati i siei nemîs al clame i ongjars, che za a vevin tacât a fâ incursions tremendis, ma i scjampin di man e a fischin dut ce che a cjatin.
I Ongjars, une altre popolazion di cavalîrs predons tant i Uns e i Avars, si vevin fissât in Panonie, e di li, tra il 899 e il 951, a passin cetantis voltis lis Alps, par meti a fûc e a tai lis citâts e lis campagnis de Italie stentrionâl: ogni volte a passin pe Basse furlane, copant, brusant, fiscant e puartant vie int di tignî o di vendi di sclâfs. Chestis disgraciis a butin dut il Friûl intune cundizion di puaretât e di debilece e in chescj moments la impuartance politiche dal Friûl si sbasse une vore: par cualchi an al fâs part de marcje di Verone e Aquilee, prime sot dal ducât di Baviere e po dopo sot di chel di Carintie.
I Ongjars, une altre popolazion di cavalîrs predons tant i Uns e i Avars, si vevin fissât in Panonie, e di li, tra il 899 e il 951, a passin cetantis voltis lis Alps, par meti a fûc e a tai lis citâts e lis campagnis de Italie stentrionâl: ogni volte a passin pe Basse furlane, copant, brusant, fiscant e puartant vie int di tignî o di vendi di sclâfs. Chestis disgraciis a butin dut il Friûl intune cundizion di puaretât e di debilece e in chescj moments la impuartance politiche dal Friûl si sbasse une vore: par cualchi an al fâs part de marcje di Verone e Aquilee, prime sot dal ducât di Baviere e po dopo sot di chel di Carintie.
Metût sù di Sandri 1 comment:
Subscribe to: Posts (Atom)


text:
Al siere il sît di informazion par furlan lenghe.net che dal 2004 al garantive un servizi di informazion su internet e che al è un dai membris dal Comitât 482. Lis motivazions che a àn puartât a cheste sielte de bande de redazion si puedin lei intal editoriâl dal diretôr responsabil Anna Bogaro.
30/01/10
22/01/10
Glesie Furlane: difindi une minorance al è un dirit e no un delit
Us segnalìn cheste biele interviste a pre Romano Michelot publicade dal Messaggero Veneto li che si ricuarde che la cuestion de tutele dai dirits de minorance furlane (e di chês altris minorancis) no pues jessi secondarie o margjinâl intal operâ de Glesie in Friûl.
18/01/10
Il furlan intal consei comunâl di Spilimberc
La iniziative dal zovin conseîr comunâl di Spilimberc Bruno Colledani che al fâs i siei intervents dome in lenghe furlane je daûr a mostrâ a ducj che la leç 482 inte sostance no ven aplicade e che la garanzie dai dirits linguistics dai citadins di lenghe furlane e no je ancjemò la normalitât intes istituzions dal Friûl. Par chest la sielte di chest conseîr e je un esempli impuartant par ducj i furlans.
13/01/10
Atacs de stampe taliane: ancjemò denunciis
A rivin ancjemò denunciis di citadins furlans cuintri dai autôrs de campagne antifurlane fate de stampe taliane inte seconde part dal 2009. Dopo di chês presentadis a Udin e a Tumieç, cumò e je la volte di 3 denunciis presentadis a Pordenon. Un struc dai contignûts si pues cjatâlu achì.
09/01/10
ARLeF e Udin: une gnove sinergjie pe lenghe furlane
Come che nus informe lenghe.net domenie ai 10 di Zenâr intal sît de Udinese si podarà scoltà ancje il coment in direte de partide dal Udin par furlan in gracie de convenzion fra la societât e la ARLeF. Dopo de traduzion dal sît uficiâl de scuadre ancje par furlan duncje, une altre impuartante novitât pe promozion dal ûs de lenghe furlane intal mont dal sport.
Publicât di Comitât 482 1 commento:
Etichetis: ARLeF
Iscriviti a: Post (Atom)


text:
Magari cussì no, daspò dal ultin intervent là che us vin contât ce che al è sucedût sul front politic in mert al azerament dai fonts pai programs radiotelevisîfs in lenghe furlane su lis emitentis locâls, al è pardabon pôc ce zontâ.
Se dal "alt" no rivin rispuestis al è duncje ancjemò plui impuartant che a rivin almancul dal "bas". Daûr di cheste logjiche une des realtâts plui colpidis di chest tai, ven a dî Radio Onde Furlane, e à inmaneât par sabide ai 9 di Otubar un apontament di finanziament popolâr che si davuelzarà a tacâ des 5 tal daspomisdì a Cjasielis di Mortean, alì di Festintenda. Si trate di une serade di fieste cuntun concierton di no pierdi cul miôr de musiche furlane: i 10 euros de jentrade a coventaran par judâ a tignî impiade la radio.
Alore anìn ancje nô, alcìn il volum de radio e fasìn sintî ancje intai "plans alts" de politiche la vôs libare dai furlans!


text:
"Si sa che la scuele intal nestri sisteme socioculturâl e je une des colonis de societât. Al è par li che a passin ducj i zovins; al è li che si zuie l'avignî di un popul. Une scuele libare e pal om e sarà la risultive par une zoventût e une umanitât libare e preparade; une scuele dumiesteade, disumane, cence principis o cun principis sbalâts e sarà la risultive par une zoventût e une umanitât sotane, disumane, distudade, muarte. I regjims totalitaris a puedin molâ sun dut, ancje su la moralitât publiche; no molaran mai la scuele. Cussì i stâts nazionalistics. Se la scuele e je la fonde dal avignî di un popul, la mancjance di scuele e je la tombe di un popul. E il popul furlan nol à vude scuele; o intint une sô scuele".
Il nestri impegn al va ancje par che finalmentri ancje il popul furlan al puedi vê une scuele che e tegni cont de sô lenghe e de sô culture e, duncje, par che al puedi vê un avignî al pâr di ducj chei altris popui. Un avignî che al sedi pardabon so, no chel che altris a àn decidût par lui.


text:
Dal sigûr al sarès biel no inmalâsi ma lis predicjis no bastin soredut se a samein nassudis di fûr de nestre esperience di vite sociâl, se no tegnin cont dai valôrs ancje simbolics des robis e des peraulis che o doprìn par clamâlis: o sin daûr a imparâ a doprâ il furlan pe informazion e pe educazion sanitarie, pe promozion de salût, ven a stâi par un “biel vivi”. Fâ vuê sanitât par furlan (ma ancje in cualsisei altre lenghe piçule o grande e di cualsisei bande dal mont) al vûl dî meti in vore ogni dì i dirits garantîts dai principis fondamentâi de nestre costituzion (articui 3 e 6 e 32) tal spirt di une medisine democratiche e popolâr poiade su la fonde de cognossince sientifiche e des relazions umanis.
31/01/09
Sanitât par furlan
Dal sigûr al sarès biel no inmalâsi ma lis predicjis no bastin soredut se a samein nassudis di fûr de nestre esperience di vite sociâl, se no tegnin cont dai valôrs ancje simbolics des robis e des peraulis che o doprìn par clamâlis: o sin daûr a imparâ a doprâ il furlan pe informazion e pe educazion sanitarie, pe promozion de salût, ven a stâi par un “biel vivi”. Fâ vuê sanitât par furlan (ma ancje in cualsisei altre lenghe piçule o grande e di cualsisei bande dal mont) al vûl dî meti in vore ogni dì i dirits garantîts dai principis fondamentâi de nestre costituzion (articui 3 e 6 e 32) tal spirt di une medisine democratiche e popolâr poiade su la fonde de cognossince sientifiche e des relazions umanis.
25/01/09
Bretagne e Friûl, politics a confront...
22/01/09
Tutele par ducj, tutele par nissun
E je stade presentade îr ae stampe la propueste di leç su la “valorizzazione e la promozione dei dialetti e degli idiomi storici veneti del Friuli Venezia Giulia” fate indenant dal grup “Italia dei Valori – Cittadini” in Consei regjonâl, prin firmatari Pietro Colussi. La propueste e rive daspò di chês fatis indenant tal Setembar dal an passât su “Tutela, valorizzazione e promozione del patrimonio linguistico e culturale del Friuli Venezia Giulia”, prin firmatari Piero Camber intune cun conseîrs dal PdL, de UDC, e dai Pensionâts, e su “Tutela, valorizzazione e promozione degli idiomi e dialetti storici veneti del Friuli Venezia Giulia”presentade de Lenghe Nord, prin firmatari Federico Razzini.
Ducj a sigurin che si trate di iniziativis par difindi e promovi la pluralitât culturâl e linguistiche de nestre regjon e che no si trate di fâi cuintri a di nissun (e, cjale câs, si cite simpri la lenghe furlane. Se e je pardabon cussì, parcè nissun di lôr si è fat sintî par pretindi il rispiet des leçs che za a son, a tacâ de 482/99 e de 38/01, che di agns a son violadis? Parcè no disino nuie sul tai progressîf des risorsis pe 482? Parcè no intervegnino par meti in vore la gnove leç sul furlan (di fat, no je la impugnazion di cualchi articul a blocâle, ma la mancjance di regolaments)? Al ven il suspiet che, cul tutelâ ducj, si ponti in realtât a no tutelâ nissun...
La cjarte linguistiche dal Friûl che us proponìn achì e rive dal blog di Sandri Carrozzo.
Intai prins doi coments o cjatais i articui publicâts vuê dal Gazzettino sul argoment.


text:
30/08/08
Il disc di Rosetta
Si trate dal "Rosetta progjet", un discut che al tignarà dentri 2.500 lenghis mancul feveladis par passe 10.000 agns.
Par cognossi di ce che si trate, o podês fracâ chi.
29/08/08
Fieste Ladine 2008
28/08/08
La lenghe furlane in classe
27/08/08
Sul furlan a cjapin posizion ancje i dirigjents scolastics
Prin di dut al segnale che i fonts che a rivin par insegnâ il furlan scuele no son avonde. Un dât chest segnalât plui voltis, ancje dal Comitât 482, ma che fin cumò nol à cjatât rispuestis concretis de bande di cui che al varès di intervignî (Ministeri talian pe istruzion e Regjon).
In proposit us invidìn a lei il prin coment.
26/08/08
Ancjemò ritarts pal furlan a scuele
Chest invît dal Parlament European si cjatilu inte "risoluzion Arfè" (ancje clamade Cjarte di Strasburc) dal 1981. Dopo 27 agns di chest apel e cuasi 10 agns de aprovazion de leç 482/99, buine part de classe politiche regjonâl (e no dome) e continue a pensâ che un vêr insegnament de lenghe furlane e in lenghe furlane al sedi un servizi che lis scuelis a puedin dâ in mût "opzionâl" e no un precîs dirit che lis fameis a àn di podê gjoldi cence complicazions e discriminazions di nissun gjenar.
Lis ultimis afermazions dal assessôr regjonâl ae culture Molinaro (tal prin coment) su la no atuazion de gnove leç regjonâl a mostrin ancjemò une volte trop confusionadis che a son lis ideis de nestre classe politiche su chescj argoments. Forsit ciertis personis a pensin che ancje il Parlament european al sedi in man a une bande di "furlaniscj estremiscj" dal moment che a judichin la gnove leç regjonâl sul furlan (LR 29/07) "ecessive".
19/08/08
De Galizie un piçul esempli pes aministrazions furlanis
Parcè no proponi alc dal gjenar ancje in Friûl? Cuntune piçule spese si podarès otignî risultâts positîfs su plui fronts. Prin di dut svilupâ, par mieç dal zûc e dal divertiment, lis capacitâts linguistichis dai fruts sei te lenghe locâl, sei ta chê de comunicazion internazionâl. Ta cheste maniere, par zonte, si larès a infuartî di une bande il sens di identitât locâl, e di chê altre lis pussibilitâts di comunicazion cul rest de Europe e dal mont. Tal stes timp, si ufrirès ai fruts dai moments par stâ insieme (simpri plui rârs aromai ancje tai paîs) e, massime pai gjenitôrs che a son ducj e doi che a lavorin, une soluzion pratiche par viodi dai lôr fîs almancul par cualchi ore in dì.
Tal ultin inzornament di Internazionalitari, dut câs, si fevele ancje di Paîs Basc, Corsiche, Ossezie e Abkhazie.
Libertaris, ma dome a distance
Il coment lu cjatais achì.
17/08/08
Nemo propheta in patria?
Chê stesse leç, dut câs, e à cjatât une fuarte oposizion di no pôcs politics de nestre regjon. Une part di lôr al à za dite a clâr che il so test al varà di jessi modificât tes sôs parts di fonde (scuele e aministrazion publiche) e no dal sigûr te direzion che nus plasarès a nô e a cui che al à pardabon a cûr l’avignî de lenghe furlane.
Chel stes proviodiment legjisltîf che une part de classe politiche regjonâl e vûl sdrumâ, al plâs invezit in Sardegne là che si lu cjape di model. Baste cjalâ i contignûts dal Plan 2008 – 2010 pe lenghe sarde fat bon cualchi zornade indaûr de Zonte regjonâl de Sardegne (che si pues discjariâlu achì) par rindisi cont che ciertis liniis di azions a son chês stessis previodudis de leç sul furlan.
Il Plan al è pensât tant che moment di transizion in spiete di fâ buine une gnove leç regjonâl su la lenghe sarde: une leç che e ven domandade a fuart di plui bandis, tra lis altris ancje cuntun apel in rêt (che o cjatais achì). Savêso a cuale leç che si cjale tant che model ta chest apel, che il so test ancje par furlan o podês leilu tal prin coment? Sì, o vês induvinât, propite la gnove leç sul furlan.
Che e sedi vere la detule "Nemo propheta in patria"?
14/08/08
Par Tondo a coventin puescj garantîts par insegnants di lenghe furlane
Chestis declarazions a mostrin doi aspiets che o judichìn in maniere positive, ven a dî il fat che il president de Regjon al sposte la atenzion plui sul aspiet linguistic che no su chel teritoriâl, e che al marche sei la dibisugne di difindi la lenghe furlane, sei la sô impuartance pal teritori. Cundut a chel, a ‘nd è ancje elements che nus somein contraditoris rispiet ae politiche de aministrazion regjonâl sul furlan e che o varessin gust che a fossin sclarîts. Par lâ plui a fonts inte cuestion, baste lei il prin coment.
13/08/08
Cui sono cumò i estremiscj?
12/08/08
Insegnait par furlan!
Ce diference!
Lis justificazions de dirigjence po a son someadis une vore clopadicis, al limit dal ridicul. In sumis une altre ocasion pierdude dulà che si è viodude la scjarse autocussience di cui che al volarès jessi un pont di riferiment pe comunitât furlane.
11/08/08
Lis traduzions dai tescj di pre Antoni
10/08/08
Comunicât stampe dal Comitât 482 su Pordenon
07/08/08
Lis bausiis sul furlan: juste un esempli
06/08/08
Disponibile la version inzornade dal GDBTF
La note – firmade dal president dal Centri Friûl Lenghe 2000, Luca Peresson – e dîs cussì: “o vin il plasê di informâus che il Centri Friûl Lenghe 2000, cul rignuvît jutori finanziari de ARLeF e de Regjon Autonome F.V.J., al à publicât di resint la version inzornade dal Grant Dizionari Bilengâl Talian Furlan che, scjariabil de rêt al sît www.cfl2000.net (te version par Windows, Linux e Mac OS X Tiger), dut câs, al pues jessi ritirât di bant su supuart cd te sede de Agjenzie Regjonâl pe Lenghe Furlane, in Place XX di Setembar, a Udin (tel. 0432.555804/5; direzion eletroniche: arlef@regione.fvg.it).
Il GDBTF, program che dal 1999 i lavore un grup di esperts cun competencis diversificadis, al è un imprest di fondamentâl impuartance par chei che a lavorin cu la lenghe furlane tes scuelis o in altris struturis publichis, par ducj chei che a vuelin cjapâle sù e inviâsi a une corete alfabetizazion o miorâ lis lor competencis.
La presentazion uficiâl de gnove version dal GDBTF compagnade di simulazions e indicazions su cemût otignî dal program lis miôr prestazions – des ricercjis semplicis a chês plui avanzadis – si davuelzarà a Udin ai 26 di Setembar in ocasion de Zornade Europeane des Lenghis. Pal lûc e la ore o proviodarìn di visâus cuntune altre comunicazion.”
Lis gnovis dai Catalans di Sardegne "on line"
O ringraziìn il Gnef par 2 motivazions: par vênus segnalade la gnove e pe cjartute che o proponìn ancje noaltris. La gnove, dut câs, le cjatais segnalade ancje suntun altri blog furlan.
02/08/08
Fantasimis a Pordenon
01/08/08
Il plui biel gol dal Barça
Cuant che a son montâts sul avion che al veve di puartâju in trasfierte, i zuiadôrs e i dirigjents de scuadre blaugrana a àn verificât che il personâl de compagnie aeree nol fevelave català.
Ce àno fat? Si son cjapâts sù e a son smontâts dal avion!
E se ancje a varan di paiâ une penâl, a àn ritignût plui impuartant rivendicâ il lôr dirit linguistic cuntun gjest di braure identitarie.
Altri che acuilutis faladis!
Lait a lei chi il rest dal articul.


text:
21/07/12
Mandi Arnaldo!
Vuê Arnaldo Baracetti nus à lassât. Cu la sô muart o pierdìn un om che cul so snait e cu la sô viamence al à savût batisi cun determinazion pe autonomie dal Friûl, pe sô identitât, pes sôs lenghis e pai siei dirits.
Al è dibant provâ a contâ achì ducj i fronts che lu àn viodût impegnât, ancje par vie che altris a savaran fâlu dal sigûr miôr di nô. Ce che come Comitât 482 o volìn ricuardâ ta cheste zornade di corot al è che cun lui, prime ancjemò di pierdi un furlan in prime linie pai dirits de sô int, o pierdìn un compagn di lote (sei dentri che fûr dal nestre Comitât) e un amì.
Arnaldo nus lasse intun moment dificil pal Friûl, là che ancje lis concuistis dai ultins agns a son metudis sot atac. Ancje par chest o crodìn che il miôr omaç che o podìn fâi al è chel di lâ dilunc a batisi cun fuarce pe nestre tiere e pai nestris dirits.
Mandi Arnaldo!
Publicât di Comitât 482
Etichetis: Baracetti, comitât 482, corot
Nessun commento:
Iscriviti a: Commenti sul post (Atom)


text:
Avost 2012
EDITORIÂL - Une Yalta nostrane / CURIOSITÂT – Sedean, caput mundi / DI BESSÔI - AFÂRS INTERNAZIONÂI. Sul troi di Aquilee / DI BESSÔI - AFÂRS INTERNAZIONÂI. Internazionalizazion in cinc mossis / RICUART. Un dai nestris / LA INTERVISTE. Si à di jessi combatîfs e unîts a pro dal Friûl / APONTAMENT. Ricjatâsi a Aquilee / IL FRIÛL FÛR DAL FRIÛL. Arrigo Collavino al è lât sul plan plui alt / TV FRIÛL E CJANÇONS. Festivalfrascje / IL FERÂL. Emigrants pe fede / MEDITANTLIS TAL SO CÛR. Il zovin e l’emigrant / GRIGNEI DI STORIE. Il misteri dai Mosaics / INTERNAZIONÂL. Visc, tragjicomedie di un scandul / FRIÛL EUROPE. Italie a cessecûl / LADINIE. Cjape il sac e va pal mont / SLOVENIE. Un popul plurilengâl / AUSTRIE. Dulà lino in Istât? Vacancis in Austrie a nivel record! / PAGJINE TECNOLOGJICHE. Lenghis e codiçs / PAGJINE TECNOLOGJICHE. Paisan par TurismoFVG / CINE & TEATRI & ART. I 20 agns di Avostanis / TAL ETERE. La gnove stagjon di “Contile Juste” / MUSICHE. Sunâ swing restant furlans / AGRICOLTURE. Lis pomolutis di bosc a fasin fieste a “Vasinas” / CURTE. La crôs di Aquilee / CUSINE. Mangjâ furlan tai siums dai emigrants / LA FABRICHE DAI… LIBRIS. Robononis / LA FABRICHE DAI… LIBRIS. Giovanni Pillinini, L’orloi dei vite, Udin, 1982 / SPETACUI. Siet siums par piturâ il Friûl / IL SIVILOT. Debora double face / RIFLESSION. 7. Identitât e universalitât inte bibie / CJARGNE. Fielis, un tesaur di scuvierzi / CJARGNE VIVE. La ‘fabriche’ dai scarpets di Antonella / MUSEUS. La plêf tal cûr de Cjargne /
*** I articui a son disponibii fracant sul titul. Buine leture.


text:
SCUELE. Marilenghe materie curicolâr? Sì, ma si à di fâ di plui
Par plui di cualchi famee al pareve aromai un sium podê viodi che, daspò vê domandât che i siei fîs a podessin imparâ il furlan a scuele – o ben sfrancjâsi tal scrit, te gramatiche e tal lessic, stant che te fevele e je stade la lenghe cun chê che a àn imparât a dî “mame” –, sui bancs si des une rispueste.
E invezit cul an scolastic che al ven e sarà une realtât. Cun di fat, il furlan al devente une materie di curriculum, ven a stâi cjapade dentri tal troi uficiâl de scuele cu la stesse dignitât di chês altris materiis e no plui, come che al jere fintremai cumò, come “progjet par slargjâ la ufierte formative”.
COMISSION DI ESPERTS_ La gnove e à vût sul finî dal mês di Març un pas fondamentâl, cuant che la Zonte regjonâl e à nomenât la Comission di esperts par il coordenament dal insegnament dal furlan te scuele (Paola Cencini, Gloria Aita, Federico Vicario, Fabiana di Brazzà, Giorgio Gianfranco Pascoli).
Tal concret, a saran 30 oris intun an: 1 ore par setemane, te scuelute e tes scuelis elementârs. Tes mediis ancje par il prossim an si continuarà, invezit, cui progjets. L’insegnament si fasarà cui bêçs de Regjone, 1,8 milions, al à dit l’assessôr ae Istruzion, Roberto Molinaro, che al à zontât: «O vin domandât al Stât di sostignî la operazion insiemit, ma fintremai cumò la rispueste no je stade positive».
Par l’insegnament, si fasarà riferiment a chei 252 docents che si son iscrits ae Liste regjonâl cun competencis ricognossudis par l’insegnament dal furlan, ven a stâi cui titui necessaris che a son stât fissâts dal Ufici scolastic regjonâl.
Il furlan tal curriculum «e je la risulte di doi agns di vore – al à zontât Molinaro –, che a àn compuartât la aprovazion dal Regolament de leç 29/2007. Un troi dulà che no son stadis pocjis li dificoltâts, par vie che a nivel talian la pupilance des lenghis mancul pandudis, soredut te istruzion, no je ricognossude tant che impuartante». E dut chest no cate la leç statâl 489 dal ‘99. «Achì però oltri lis leçs – al è lâ indenant Molinaro –, e je di rispietâ la volontât des fameis: in Friûl une famee su dôs e à domandât il furlan a scuele».
PDL TRIESTIN CONTRARI_ Duncje dut benon? Ancje l’assessôr al ricognòs che 30 oris di furlan intun an no je une bondance «O savìn che si podarès fâ di plui, ma o vin decidût di scomençâ cun gradualitât». E bielzà cheste si è tirade intor une sglavinade di critichis di doi dai cuatri conseîrs regjonâi triestins, Piero Camber e Maurizio Bucci. «Robis di no crodi», a àn spesseât a declarâ. Cheste dal furlan a scuele e je “une marchete eletorâl” (ma il Friûl no isal agns che al è in spiete?), «une marchete di sagre di paîs», al à dit Bucci. Subit pront a zontâ che la decision de Zonte regjonâl no varà efiets tes scuelis di Triest, par vie che alì «si insegnin dome lenghis zovevui».
E son osservazions critichis par lâ indevant e fâ di plui, invezit, chês di Silvana Schiavi Fachin, za docent universitarie e esperte di plurilinguisim. «Te politiche linguistiche regjonâl dal 2007 in ca si veve di meti in prin plan la formazion dai insegnants. Par insegnâ l’inglês e je la catedre di inglês e cussì pal talian. Parcè no creâ un catedre di furlan»? ■
Antonella Lanfrit


text:
FRIÛL EUROPE. Masse biele par jessi vere
Une gnove masse biele par jessi vere, che e je false. E une storie di pressapochisim “tipicamente italiana”. Si pues strucâle in cheste maniere la vicende de ratifiche – presumude e inesistente – de Cjarte europeane des lenghis regjonâls o minoritariis de bande dal Guvier Talian, di cemût che la robe e je stade pandude ator e di cemût che tancj di lôr a àn fat sunâ lis cjampanis a fieste cence inacuarzisi che no jere stade raticaficade nissune convenzion e forsit cence savê nancje ce che a son la Cjarte e la sô ratifiche.
Dut al è tacât Vinars ai 9 di Març cuant che sul sît internet dal Guvier talian e saltave fûr la note là che si leieve che il Consei dai Ministris al veve ratificât la Cjarte europeane. Cualchidun, daûr di cualchi nozion tecniche e de memorie che la ratifiche de Convenzion di suaze pe protezion des minorancis nazionâls e jere stade fate dopo de aprovazion de leç 302/1997, al à vût daurman cualchi dubi su la biele gnove. Nol è stât cussì par cui che al veve dât fûr la note governative e nancje par une schirie di gjornaliscj, blogarins e operadôrs de informazion, ancje tal mont des minorancis linguistichis dal Stât talian.
Un sclariment su la cuistion al vignive fat tal GR di Onde Furlane di Lunis ai 12 di Març. La sere di chê stesse dî e rivave ancje la retifiche di www.governo.it, là che si podeve lei che il Guvier al veve dome fat bon un dissen di leç pe ratifiche, che al varà di vê la aprovazion dal Parlament. Cun dut achel no son mancjadis in chê dì e ancje tai dîs seguitîfs, in Friûl e inaltrò, declarazions publichis di rapresentants di istituzions publichis e privadis di preseament pe “ratifiche fate” dal Guvier. Dome siet dîs plui indenant la stampe locâl si è inacuarte de retifiche, ma no à capît (o no à mostrât di capî) che, par esempli, pal ûs e pal insegnament dal furlan a scuele nol covente spietâ la ratifiche de Cjarte europeane, ma al è avonde meti in vore ce che al è za previodût de Leç 482/1999.
Il dissen di leç no si à ancjemò rivât a viodilu, ma di ce che si sint bande Rome al varès di jessi sù par jù compagn di chel prontât tal 2007 dal guvier Prodi, une vore “minimalist” e ” parziâl”. Dopo dai gnûfs tais ai fonts pe leç statâl de tutele, valial il coment che “alc al è alc e nuie al è nuie”? ■
MARCO STOLFO


text:
Setembar 2012
EDITORIÂL - Ocjo, si vierzin lis scuelis! / VIERTIDURE. Ce che nus spiete e si spietin cul gnûf an scolasticsscolastics / VIERTIDURE. Simpri plui voie di lenghe furlane / DI BESSÔI - AGRICOLTURE. O vin nome un planet, o vin nome un Friûl / RICUART. Mandi Galliano / CJARGNE. Comun di Tumieç: inmò une volte cuintri lis slot machines / CJARGNE VIVE. Il laboratori di restaur a Cedarcjis / FRIÛL FUR DAL FRIÛL. Cui furlans tal mont, plui fuarce pe nestre Patrie / FRIÛL FÛR DAL FRIÛL. Lidrîs intun click / TV FRIÛL E CJANÇONS. La plui biele / IL FERÂL. La tiere: scune e mari / APONTAMENTS. Glesie Furlane in gjite a Magdalensberg / MEDITANTLIS TAL SO CÛR. O crôt ancjemò te int / GRIGNEI DI STORIE. Il Tabac: une mode une vore antighe / FRIÛL EUROPE. Plui lenghis, plui Europe. Plui democrazie / IN CURT. Indipendentiscj: a Alguer prime conference des nazions cence stât / LADINIE. Lei, scrivi e fâ di cont / SLOVENIE. In cercje dal benstâ li des termis / AUSTRIE. Inaugurât il gnûf centri “termis Cartintie” a Warmbad / PAGJINE TECNOLOGJICHE. La nestre lenghe no je ancjemò smart / PAGJINE TECNOLOGJICHE. Gdbtf, un lamp di pôre tal cjalt di Avost / ASSOCIAZIONISIM. A rivin i Furlans dal Gurizan / TAL ETERE. Cjastrons, ma cun inteligjence / MUSICHE. Vegnin jù, vegnin jù… vincint il Premi Friûl / MANIFESTAZIONS. Poligon su la mont Bivare, bersai: Cjargne / DVD A FRIULIDOC. “La fabriche dai predis” a FriuliDoc / CUSINE. Siore broade / LA FABRICHE DAI… LIBRIS. Sclopetadis in trê riis / Umberto Valentinis, Disincjants / ESPERIENCIS. Leint la Peraule di Diu in Val Darzin / CONTECURTE. La fantate dal poç / LETARE VIERTE / RIFLESSION. Regjon e lenghe furlane: pôc e tart / IL SIVILOT. Preparant lis elezions… / LETARE. O sin ca ancje noaltris /
*** Chest i articui che a son disponibii pal moment. Buine leture.


text:
INTERNAZIONÂL. La Cine e scrîf al Friûl
La visite, la seconde tal zîr di 5 agns, dal Dalai Lama in Friûl e à lassât une ricuart une vore positîf in ducj chei che lu àn incuintrât: istituzions e students che a àn jemplât la sede dai apontaments vûts ai 22 e ai 23 di Mai. Ma l’entusiasim pal messaç di pâs puartât de vuide spirtuâl dal Tibet in esili no je stade la uniche conseguence.
Ai 28 di Mai, la Ambassade de Republiche Popolâr cinese a Rome e à spedît un fax di amonizion a la Regjon Friûl-VJ, a la Provincie e al Comun di Udin, manifestant dute la sô contrarietât par chestis iniziativis inmaneadis in Friûl.
No je tardade la rispueste dal on. Pieri Fontanini, President de Provincie di Udin che, riclamant i principis di democrazie e di rispiet des minorancis, al à volût marcâ la impuartance dai rapuarts tra i popui piçui, cence nissune intezions soversive, come che tal fax de ambassade cinese si podeve capî.
Fontanini al à ancje fat presint che e je stade stigmatizade la violence che l’esercit cinês al fâs cuintri i tibetans e «che se si varà di cjatâ une soluzion pe cuistion dal Tibet, che e sedi atuade chê che e rispiete il volê dal popul tibetan di vivi in pâs e autonomie tal so teritori». ■
Redazion


text:
AUSTRIE. La glesie catoliche e comemore i slovens parâts fûr de Carinzie
Tal 1941, su ordin di Heinrich Himmler, in paralêl cul trasferiment di fameis de Val Cjanâl – ancje chês dispès slovenis – in Carinzie, e je tacade ai 14 Avrîl dal 1942 tal teritori bilengâl la deportazion di cirche 300 fameis contadinis slovenis. Tes primis oris de buinore, i camions a son rivâts e tal zîr di une ore lis personis, a sorprese e in maniere imediade, a son stadis costretis a lassâ la lôr patrie; propit un traume pe int contadine che no jere usade a lassâ la tiere e i siei cjamps.
In ocasion dal setantesin aniversari de espulsion, la television austriache statâl ORF e à ricuardât i events di chel timp cui doi films documentaris “Vertrieben als Slowenen” e “Schatten des Leids”, dulà che testemonis a fevelin de lôr storie personâl.
I documents a mostrin ancje il mecanisim psicologjic: pes vitimis, la pôre di jessi depuartâts e je durade par une vore di timp ancje tal periodi dal dopovuere; in consecuence, a volevin dismenteâ il passât e lis lôr lidrîs. I psicolics a fevelin chi di une identificazion cul agressôr. Magari cussì no, za la gjenerazion dai fîs e vuê chê dai nevôts dispès no fevelin plui il sloven.
Memoreazion bilengâl te Catedrâl di Clanfurt_ Cuntune messe bilengâl in lenghe slovene e todescje, la glesie catoliche in Carinzie e à memoreât la deportazion dai slovens carinzians di setante agns fa. “No vin di finî di fevelâ de storie di un popul”, al à visât il vescul diocesan Alois Schwarz te memoreazion te Catedrâl di Clanfurt. I pinsîrs e la memorie a son necessaris par iluminâ la ment, par evitâ che il passât al deventi teren di culture di violence, svindic e di gnovis vueris”, al à dit il vescul. Tal stes timp, al à domandât perdon aes vitimis ancje in non de glesie, criticant chei rapresentants che no àn dade simpri la atenzion necessarie aes soferencis des vitimis.
Presint ancje la gnove ministre pai slovens tal forest Ljudmila Novak, che tal so intervent e à rimarcade la presince di diviers mioraments in Carinzie e la necessitât di costruî propit su chest. E à dit ancje che i slovens carinzians a àn patît umiliazions pe lôr lenghe.
In cualitât di unic rapresentant uficiâl de politiche austriache – a mancjavin rapresentants dal guvier carinzian e di chel di Viene –, e je vignude dome la componente dal Partît socialdemocratic in Parlament Christine Muttonen che e à marcât che il passât al à di jessi vuê «ricuart che al scuen ancje incoragjâ il procès di aprendiment, tant che orientament pal futûr.”
Lavôr fuarçât in Gjermanie e in Polonie_ Lis lôr cjasis a son stadis vendudis a agricultôrs de Val Cjanâl. La plui part dai depuartâts no je mai tornade in patrie. 1075 peronis a son stadis puartadis al pont di racuelte a Ebenthal: tra chês a jerin 500 fruts, cul plui zovin che al veve a pene 17 dîs. Pôcs paîs a son stâts sparagnâts: in dut il teritori bilengâl a puartavin vie ducj chei che a jerin acusâts “di no vê voie di assimilâsi”. Par 917 che a son stâts uficialmentri acusâts di jessi “nemîs di stât”, il viaç al è lât indenant doi dîs dopo in trens speciâi par centenârs di chilometris viers nord, intal “vieri Reich”, dongje Norimberghe e in Polonie.
Secont la storiche Brigitte Entner (http://www.brigitte-entner.net) che e à publicât diviers studis su la storie resinte de minorance slovene, chei lager a jerin controlâts des unitâts de SA: pai fruts nol jere permetût nissun gjenar di istruzion e di formazion, e chei che a vevin plui di 15 agns a jerin inviâts al lavôr fuarçât.
Gjermanizazion dal teritori sloven_ 224 agricultôrs de Val Cjanâl a son stâts puartâts in Carinzie par colonizâ il teritori lassât dai slovens: gjermanizazion dal sisteme nazist di “completece”, dome cul unic probleme che ancje i colonizadôrs de Val Cjanâl a jerin dispès ancje lôr slovens.
Daûr la storiche Entner, za prime dal “Anschluss” de Austrie, il Kärntner Heimatbund al faseve indagjins su cui che tra i slovens al jere “pericolôs”, val a dî che al veve cussience nazionâl slovene. Chescj elencs za pronts a son stâts mandâts ae autoritât naziste.
L’obietîf al è stât la gjermanizazion totâl dal teritori abitât dai slovens. Himmler si insumive di impastanâ une gnove “Carinzie” in Ucraine, dulà che al voleve depuartâ ancjemò plui di 50.000 personis. Par furtune, il teritori predeterminât in Ucraine – Rostov e Harkov – al è stât liberât de Armade Rosse.
Murî tal forest_ Scuasit il 100% dai slovens carinzians puartâts vie nol à mai plui viodude la sô patrie. Par chei altris, tornâts dopo la vuere, al è tacât un traume: dispès a son passâts mês e agns che i lôr bens a son stâts tornâts. Viodût che i responsabii pal ripristinament des proprietâts a jerin i stes funzionaris ex naziscj, la plui part de int e veve di contentâsi dome di une part di chel che e veve lassât indaûr.
La Associazion dai depuartâts slovens_ Za tal esili, vie pe seconde vuere mondiâl, i slovens carinzians a àn decidût di mantignî un ricuart di chei timps, e tornâts in patrie a àn costituide “La Associazion dai depuartâts slovens” (http://www.slo.at/izseljenci). ■
JANEZ ERAT


text:
Archive for the ‘Lis miôr intervistis’
Il presidente de ARLeF, Lorenzo Zanon nus fâs un belanç su la lenghe furlane
No covente jessi patîts di furlan par rindisi cont che il 2011 per marilenghe nol è stât un an come ducj chei altris. Baste cjalâ a ce che al è stât il grant event dal Liet International, il festival des cjançons intes [...]
Posted on on Dicembre 16th, 2011 in
2011, Articoli, Dicembar, Lis miôr intervistis |
No Comments »
Di Glemone ai plui impuartants incarics a nivel talian in cont di dirit editoriâl e di dirit di autôr. Interviste cun Ivan Cecchini, un dai plui grant esperts dal setôr, par fevelâ di editorie e leterature, une volte tant dal pont di viste economic.
Diretôr par agnorums de Aie (Associazion Taliane dai Editôrs), membri dal Consei [...]
Posted on on Novembre 9th, 2011 in
2011, Articoli, Lis miôr intervistis, Novembar |
No Comments »
Interviste cun Gabriele Pelizzari, autôr dal libri “Il Pastore ad Aquileia”, un gnove leture dal paviment musîf de aule sud de Basiliche Mari dal Friûl
Cemût nassie la idee dal libri?
Intune lezion dal cors di Storie dal Cristianisim antîc dedicât al Pastôr di Erma – al jere il 2000 e o jeri ancjemò matricule –, il [...]
Posted on on Agosto 15th, 2011 in
2011, Articoli, Avost, Lis miôr intervistis |
No Comments »
Scletece e umanitât a son lis primis peraulis che mi vegnin iniment a pene che o tachi a fevelâ cun Amato De Monte, il miedi che al à viodût di Eluana Englaro tai ultins dîs de sô vite. E la sogjezion, che mi à compagnât par oris prime dal nestri incuintri, si sfante a pene [...]
Posted on on Dicembre 9th, 2010 in
2010, Articoli, Dicembar, Lis miôr intervistis, Març, Setembar |
No Comments »
Dôs edizions di 1500 copiis in dome trê mês: un miracul vuê par un libri di poesie. Par solit tes scansiis des buteghis di libris i volums in viers si fâs une vore di fature parfin a cjatâju. Ma al è difarent il destin di »Mandate a dire all’imperatore», la opare che e à fat [...]
Posted on on Novembre 15th, 2010 in
2010, Articoli, Lis miôr intervistis, Otubar |
No Comments »
Trê, cuatri, cinc spagnolets. Un daûr di chel altri, intant de interviste, fûr di un bar di Udin. O torni a incuintrâ il vice diretôr dal Tg5, il furlan Toni Capuozzo, daspò doi agns. Al jere stât gno docent ae universitât. Lu cjati, a pene tornât di Cjamparòs dulà che al à passât lis vacancis, [...]
Posted on on Ottobre 11th, 2010 in
2010, Articoli, Lis miôr intervistis, Setembar |
No Comments »
Sandra Pizzolitto Pupatello, ministre dal guvier dal Ontario in Canadà. Braurose des sôs lidrîs furlanis (di Morsan des Ocjis, ndr), par jê il Friûl al è un esempli ancje dal pont di viste economic cu lis sôs impresis e i vierç lis puartis dal Canadà par «vignî e insegnâ il lôr sisteme di lavorâ». Ma no dome: [...]
Posted on on Agosto 17th, 2010 in
2010, Articoli, Avost, Furlans tal Mont, Lis miôr intervistis, Zenâr-Fevrâr |
No Comments »
Cuant che si fevele di Dino Zoff e ven simpri iniment la sô espression suturne e impassibile, di cuant che al jere zuiadôr fint a lis sôs presincis a la vuide di impuartantis formazions di balon. Cjapant in man il telefon par clamâlu, la man no jere propit ferme par vie di un ciert sens [...]
Posted on on Giugno 15th, 2010 in
2010, Articoli, Avost, Furlans tal Mont, Jugn, Lis miôr intervistis, Novembar, Zenâr-Fevrâr, lenghis 482 |
No Comments »
Se o intitulìn il toc «un furlan prin tal PD a Milan» ise une robe che e à mani? Intant o sin daûr a fâ la interviste par furlan…
Jo o soi nassût a Cormons e o soi braurôs des mes origjins. Par scherç, dispès o dîs che – di furlan – a cuatri agns o [...]
Posted on on Maggio 17th, 2010 in
2010, Articoli, Lis miôr intervistis, Mai |
No Comments »
La libertât, chê totâl, e je une utopie. Epûr a esistin personis che te fasin nasâ. Mauro Corona al è une di chês. Te sô tane di Ert, une buteghe-cjase-dipuesit di cualchi metri cuadri, al vîf come intune flabe. Jenfri libris butâts par ogni cjanton, sfueiuts che a pindulin di cualchi gjoce, tocs di spiei, [...]
Posted on on Aprile 19th, 2010 in
2010, Articoli, Lis miôr intervistis, Març |
1 Comment »
Siore Giannola, di dulà vegnial il so amôr pe civiltât contadine? Aie vivût di piçule in campagne?
Chest amôr al ven fûr dal privileç di vê vût gjenitôrs che mi àn trasmetût l’amôr e il rispiet pe mê tiere, il Friûl, pes sôs tradizions, pai siei ûs e costums.
O soi nassude a Percût, tal comun di [...]
Posted on on Marzo 15th, 2010 in
2010, Articoli, Lis miôr intervistis, Zenâr-Fevrâr |
1 Comment »
Là sù, sore dal gratecîl che al sarà il simbul de libertât e di rinassite de Americhe colpide dal terorisim, e svintularà un bandiere de Patrie. E simpri là sù, – ma di chê altre bande dal mont – lis cjampanis de tor di Muris a sunaran a fieste. Un dopli fîl al coleghe New [...]
Posted on on Settembre 23rd, 2009 in
2009, Articoli, Avost, Furlans tal Mont, Lis miôr intervistis |
No Comments »


text:
IL FERÂL. Ce àno studiât i studiâts?
In Jugn la scuele si è sierade e cun Lui lis ativitâts culturâls e sociâls a son fermis, lis vacancis a son a pene tacadis. Insegnants, mestris, professôrs, inteletuâi, predis, students a àn dut il timp par pensâ. Ur lassin chest articulut di pre Antoni di lei e meditâ in chest lunc timp di polse e di feriis.
pre Roman Michelotti
A son in tancj a dî che il Friûl al è muart.
O intint naturalmentri il Friûl come civiltât, come identitât, come cussience, come culture furlane che e à il so spieli primarûl inte lenghe. A ducj chescj pissighets, che a volaressin passâ par profetis dal nuie, jo ur consearès di leisi un tocut dal libri di Pinochio, chel tocut là che il Corvac, doprant un sisteme vonde artesanâl, al dîs che “se un nol è muart, al è segno che al è vîf”. Nol è duncje il câs di dâ par spedît un popul che spedît nol è.
A chest pont jo ur domandi ai inteletuâi, ai predis, ai mestris, ai studiâts, a di chei che inte ete di Mieç, o Medioevo ju clamavin “clerics”: «Sêso metûts par judâ un popul a vivi o par firmâ certificâts di muart? Ise dute li la vuestre virtût? Contentâsi di cjapâ at, di constatâ, di scribiçâ liniis di tendence? Cemût us vanzial di acusâ la int che no à voe di nuie se fint ore e je stade la uniche a tignî sù chei valôrs culturâi, sociâi, morâi che a fasin un popul? Invezit di continuâ a dâ judizis fûr di plomp stant fûr dal agâr dal popul e de storie, no saressial il câs di fâsi vualtris un bon esam di cussience? Se no sês rivâts a judâ la vuestre int che us à furnît e il sanc e la fonde culturâl e i mieçs par studiâ, rivarêso almancul a vergognâsi e a pintîsi?». No son domandis retorichis, parcè che i problemis no son retorics ma tragjicamentri reâi.
Se o vessin di dâ un judizi dal Friûl di chest ultin secul e soredut di chescj ultins agns, o scugnaressin concludi che nol è il popul che al à falît, ma i studiâts. Il popul la sô part le à puartade indenant, e cun braure. Baste cjalâ il svilup teconologjic, la capacitât imprenditoriâl, la sgrimie tal cjatâ fûr simpri gnovis stradis e tal viergi simpri gnûfs marcjâts. Là che un secul indaûr a levin a vuadagnâsi il pan, cumò a van a viergi fabrichis, di imprenditôrs, cun tant di golarine e di titul di studi.
No, il Friûl “materiâl” nol à falît. Al à falît il Friûl politic e chel culturâl, dongje di chel glesiastic. E chei che a vevin di deventâ la lûs e il sâl, a son deventâts parassits, int mantignude che e supe la medole culturâl dal nestri popul e ancjemò sore i spude e lu umilie disint che nol à culture e che nol à valôrs.
No vuei fâ une graduatorie in negatîf di cheste int che e à vût tant e che e à dât cussì pôc, par no dî nuie.
O podarès cjapâme cui mestris e cui professôrs, che a son stâts i plui grancj colonizadôrs dal lôr popul. Se jo o fos stât intal guvier talian, ur varès dade la medae di benefatôrs de unitât taliane. Se no àn rivât a fâ l’Italie (che di fat, finide la scuele, ognun al torne tal so “particulare” e tal so semianalfabetisim), a àn rivât però a umiliâ une int za umiliade, disint e fasint capî in dutis lis manieris che la nestre culture no valeve nuie in confront de civiltât fatâl di Rome e che al valeve plui un mus talian che no un dotor furlan. Cuant che un studiât al rive a fâti vergognâ di te e de tô tiere, mi domandi se al è studiât e ce che al à studiât. E paiât cui nestris bêçs.
Dongje dai mestris e dai professôrs, che a àn brilât pe lôr vore negative (o stin fevelant di culture, no di erudizion e di professionalitât), o vin la sdrume dai studiâts che si son degnâts di studiâ la lôr int come che si va a studiâ lis paveis o lis raritâts. Rude academie, nissune afetivitât, stime nancje discori. Cuant che un popul, che al è la uniche realtât vive e vitâl, al ven doprât come ogjet di studi, o sin, come moralitât, a nivel di inmoralitât. Cuintri nature. E chest lu àn fat buine part de intelighenzia furlane.
O vin po lis “stars” furlanis, che a brilin tal firmament talian e internazionâl parcè che a àn puartât suntun nivel plui alt e slargjât une culture za condanade. A son talians, a fevelin e a resonin par talian, e si sintin come chei missionaris che a van inte Amazonie a cjapâ sù lis ultimis peraulis des tribûs in angunie. No par judâlis a riscatâsi, disponûts a murî cun lôr, ma come testimonis di un fat che impen di fâur dulî il cûr ur permet di fâsi biei intal grant breâr de culture uficiâl.
A son traditôrs dal lôr popul, ma si sintin benefatôrs, parcè che al è za un plasê che lôr a pierdin timp e dons par une categorie culturâl cussì meschine. A salvaran cualchi toc, cualchi sun, cualchi inmagjin par sistemâlu tun museu etnografic ideâl.
No plui in là “parcè che nol è il câs, cumò che si va viers la letaradure mondiâl”.
A cjapin premis vendint la piel e il sanc de lôr int. E no àn nancje il pudôr di dîur graziis a di chei che in gracie di lôr a an podût fâsi un non. Invezit a fasin come chel fi snaturât che al jere lât a sporcjâ su la tombe di sô mari. Volêso une prove? Cualchi non? Sgorlon, che al à vinçûts i premis doprant l’”humus” culturâl furlan, al va disint che un Stât nol à di strassâ bêçs par une lenghe e une culture limitade e aromai muarte. E no si vergogne a lâ a sgarfâ tun cimiteri par fâsi un non. Dongje di lui no pues no meti un pari David Marie Turoldo, “eterno emigrante” come che si definìs lui, o “ebreo errante” e sigainar come che lu definìs jo. Un om che si è simpri vantât des sôs lidrîs furlanis e che al fevele par talian parcè che al à robis masse impuartantis di dî. Un om che al à bandonât il Friûl di sô volontât, e no come i nestris emigrants che a scugnivin lâ par fuarce, e che ogni volte che al torne dongje par une fieste o par une medae,
“al cjate il so Friûl simpri mancul Friûl”.
Ma se ducj a fasevin come lui, nol varès cjatade nancje la tabele stradâl che e segnave il Friûl.
Par chel o dîs che si varès di vê plui clarece cun chescj “mostros culturâi”. Invezit di lâ a domandâur la caritât di une sbitiade, si varès di fâ come che si fâs cui parassits: spesseâ a distacâju de plante prime che a finissin di supâi il bon e di copâle. Naturalmentri, par parâju vie a buinis, si podarès ancje dâur une medae. Di mus.
(La Patrie dal Friûl n. 3-4 avrîl 1989) ■
pre ANTONI BELINE


text:
LETARIS
Cjâr diretôr,
intun articul scrit di Walter Tomada (LPdF 11/2011 - pagjine 12, ndr) si fevelave de situazion dificil de lenghe furlane. Come simpri si tire fûr i sussidis che no son mai avonde. Scusait dal gno fevelâ franc ma cheste venerabil istituzion filologjiche di cè si lamentie? Ise veramentri chê che e fâs di plui?
Seont i ultins conts, la Filo, e ricêf scuasit mieç milion par an e chescj bêçs, par sfortune nestre, a son doprâts par un tierç o al massim un 40% pes publicazions par furlan. Dut il rest al è publicât par talian. Tai ultins “Sot La Nape” publicâts chest an, o conti une medie di 60 a 70 pagjinis par talian su 110. Cun di plui ce che al è scrit par furlan, dispès al è dome chel che i letôrs no learan parcè che nol interesse nissun.
O passarès vulintîr di zontâ une sgrifignade ancje ai Musicologi che Natascia Gargano (LPdF 11/2011 - pagjine p23, ndr) nus presentave come un dai furlanissims ma se chescj musicolics no doprin une sole peraule par furlan sul sît, cemût fâ? Anzit, une dì che o vevi tacât a scrivi par furlan sul forum de musiche, mi è stât dit di un moderadôr che la lenghe furlane no jere benvignude e che se o varès continuât mi varessin butât fûr…
A cuant une leç veramentri imparziâl fate veramentri pe difusion de marilenghe e che e da i sussidis dome a di chei che veramentri a dimostrin al 100% di doprâ la lenghe par promovile?
Ma chei che a distribuissin i sussidis, sano cualchi peraule di furlan almancul?
Al sarès interessant di savêlu par capî il parcè che la plui grande fete dai sussidis e va a di chei che a doprin la marilenghe di mancul o dome par fâ i titui o fâsi la publicitât.
Saressial justamentri par promovi chês istituzions che a fasin di dut par che la lenghe furlane si dopri dome chel tininin par justificâ i sussidis? Di fat, dant sussidis a di chei che a doprin simpri di mancul la lenghe furlane al è come finanziâ la distruzion de lenghe. Al ecuivâl a pocâ la estinzion in mût che une dì, cuant che nissun al fevelarà plui la lenghe, al sarà plui facil di taiâ ducj i sussidis.
Fortune che cualchidun al scrîf inmò dut par furlan e cualchidun altri al fevele la lenghe ancje cence sei paiât di fâlu. Senò e sarès bielzà sparide.
Cun simpatie, Gianmario Sommarti - Brussels ■


text:
VIERTIDURE – Frico o bandiere?
Cu la riconcuiste de zone Champions League (pal moment dome i preliminârs, eh!) di bande dal Udin, al torne il moment par une riflession sul valôr identificatari che la scuadre Blancje&Nere e à pal Friûl.
“Ce frico cul chel Zico” al titulave pre Antoni tun editoriâl che o vin ripuartât a pagjine 13. “L’Udin no si discut” al rispuint Giacomini a distance di 30 agns te interviste che e vierç cheste Patrie.
A cui dai reson? Cence volê jessi masse “democristians” si scuen rispuindi “A ducj i doi!”.
Parcè che e je vere che, ancje in gracie dai sucès dai ultins agns come cu la vignude di Zico, l’Udin al è deventât une bandiere, un simbul di rivincite pai sportîfs furlans, puartant ancje la citât e il Friûl sot dai rifletôrs internazionâi.
Ma bastial? Chi o rispuindìn di no. Altris esemplis tant che Barcelone, dulà che la societât e fâs imparâ il catalan a ducj i zuiadôrs, o l’Atletico Bilbao che al tesserave dome bascs a dimostrin ce che al significhe jessi riferiment di une identitât, no dome di sport.
L’Udin al à di vê plui coragjo, rinfuarçant chê buine strade cjapade cu la convenzion Arlef, ma cence spietâ che la iniziative e vegni dal ent public.
Ducj a puartin la nestre Societât come esempli di buine gjestion sul plan tecnic e finanziari. Il Friûl si spiete che cheste fuarce e torni al teritori dut l’afiet che i furlans a àn dimostrât tai siei confronts: cui risultâts in cjamp, ma ancje cuntun politiche a pro de identitât furlane. ■
Redazion


text:
Wat
Il wat (simbul: W) al è la unitât di misure de potence dal Sisteme Internazionâl.
[cambie] Definizion
Un wat al corispuint a 1 joule al secont (1 J/s) o, in unitâts eletrichis, 1 voltampere (1 V · A).
In tiermits eletrichis al significhe:
[cambie] Origjin
Il wat al cjape il non da James Watt par il sô contribût tal disvilup de machine a vapôr: e e fo adotât par la prime volte tal 1889 al secont Congrès Britanic dal Avanzament de Sience. Al è jentrât tal SI cun la decime prime Conference Internazionâl des pesis e misuris, tal 1960.
[cambie] Unitâts derivadis
Il wat, misure di potence, nol à di jessi confondût cul watore ch'al è une misure di energjie. Cheste ultime e corispuint a 3600 joule, no aparten al SI, parcè che conten la misure dal timp in oris, e e je par ordenari utilizade par la tarifazion de energjie stesse.
Partant, une lampadine che e supe 100 W in dôs oris e consume 200 Wh (720 000 J).
In eletrotecniche si doprin par ordenari ancje il VA (voltampere) e il VAR (voltampere reatîf) come unitâts di misure rispetivementri de potence aparente e de potence reative. Chestis dôs unitâts a corispuindin al watt, ma il lôr ûs al è justificât dal fat che a indichin grandecis che no puedin jessi somadis diretementri.
[cambie] Multiplis e sotmultiplis
Uns dai multiplis e sotmultiplis dal wat plui utilizâts:


text:
Karate
Il karate (空手道, karatedō) e je une art marziâl di atac e difese, di origjin gjaponês, che e consist in concentrâ dute la fuarce dal cuarp intun puest determinât. Duncje, e je une art di autodifese cuntun aspiet spirituâl predominant.
Il karate si à svilupât inte isule di Okinawa, dulà che i ocupants gjaponês a vevin proibît il ûs di armis, e daspò Gichin Funakoshi Sensei lu puartà in Gjapon. De sô creazion, l'obietîf di cheste art e fo di fâ in mût che il karateka (chel che al pratiche il karate) al rivedi a causâ un dam definitîf al aversari cuntun sôl colp.
Il karate (kara: vueit e té: man) o karate-do (il cjamin de man vueide) e je une dissipline che si pratiche cun lis mans vueidis e il cuarp disarmât. I braçs e lis gjambis a vegnis alenadis in mût di vê la stesse agjilitât e potence di une arme reâl. Ma plui di dut, si scugne alenâ il cuarp e il spirt par rivâ a un domini totâl de situazion, e podê cussì frontâ l'averdari cun educazion e creance.
La esence di dute la tecniche doprade intal karate si concentre intal kime. Si trate di un atac esplosîf che acompagne cualchi altri atac (pugn, pidade o parade). Se une tecniche no je compagnade dal kime, no si pues considerâ karate autentiche.
Come sport di competizion, il karate si divît in dôs modalitâts:
- Kumite: al è il combatiment tra doi karatekas. La norme principâl in chest combatiment e je il control dal contat fisic cul aversari. In nissun câs un atac (colp di man o pidade) e pues causâ dams al cuarp dal aversari, e se chest al sucêt il karateka al ven scualificât. Cussì, i combatiments si caraterizin no semplicementri pe velocitât des azions ma ancje principalmentri pal lôr control.
- Katas: a son une dimostrazion dai moviments e dai cambis di posizion fats un dopo di chel altri. Dutis lis katas a includin i elements essenziâls par esercitâ la totalitât dal cuarp. Lis tecnichis basichis des katas a son parâ e atacâ cui pugns, lis mans o i pîts, dut combinât intune forme logjiche, come se devant si ves pardabon un aversari.
[cambie] Scuelis e mestris
- Wado Ryu, Fundador Hironori Ohtsuka
- Washinkai, Fundador Chris Thompson
- Shotokan, sensei Gichin Funakoshi


text:
3 di Jugn
Il 3 di Jugn e je la 154° zornade dal Calendari Gregorian, (la 155° se l'an al è bisest). A mancjin 211 zornadis pe fin dal an.
[cambie] Acjadiments
[cambie] In Friûl
- 1927 - Ottavio Bottecchia, ciclist, al ven cjatât suntune strade a Peonis, in comun di Trasaghis; al murarà 12 zornadis dopo
[cambie] Vie pal mont
- 1539 - Hernando de Soto al cêt la Floride ae Spagne
- 1654 - Incoronazion a Reims di Luis XIV, re di France
- 1944 - Charles de Gaulle al devente prin ministri de France
- 2006 - Il Montenegro al divente indipendent
[cambie] Nassûts vuê
- 1887 - Carlo Michelstaedter, scritôr e filosof gurizan († 1910)
[cambie] Muarts vuê
- 1963 - Pape Zuan XXIII (n. 1881)
[cambie] Fiestis
[cambie] In Friûl
[cambie] Vie pal mont
[cambie] Religjosis
- Sant Carli Lwanga e compagns martars


text:
Musiche classiche
Te etimologjie, la peraule classic al vûl dî alc che al è di model, che al è fondamentâl.
Intal lengaç di ogni dì il tiermin musiche classiche al è indicatîf in gjenar de musiche culte europeane.
Par periodi classic si intint in mût vonde precîs chê stagjon creative de musiche culte, che e scomence de seonde metât dal Sietcent, fin ai prins agns dal Votcent. I pricipâi compositôrs di cheste epoche a forin Haydn, Mozart e Beethoven. Beethoven al fo il compositôr di mieç, jenfri la epoche classiche e il periodi romantic dai compositôrs come Schubert, Schumann, Chopin, Liszt, Wagner e Brahms.
[cambie] Viôt ancje
- Compositôr
- compositôrs rinassimentâi
- compositôrs barocs
- compositôrs classics
- compositôrs romantics
- cuintripont
- musiche rinassimentâl
- musiche baroche
- Polifonie
- Orchestre
[cambie] Leams esternis
- Kunst der Fuge Portâl di musiche classiche tal formât MIDI (limitât 5 files/par dî).
- Classicaonline.com Portâl di musiche classiche cun informazions parsore concerts, masterclasses.
- imslp.org Portâle dalInternational Music Score Library Project con une colezion une vore grande di musiche classiche.


text:
Sessualitât umane
La sessualitât umane e je un aspiet fondamentâl dal compuartament dal jessi uman che cjape dentri chei compuartaments (riprodutîfs ma ancje sociâls) che si son svilupâts in relazion a lis diferencis di ses. Jê e si pues studiâ da une vore di ponts di viste: fisiologic, psicologjic, sociâl, culturâl, politic, e spirituâl o religjôs. Ancje la filosofie, particularmentri l'etiche e la teologjie, si ocupe di chest teme. La sessualitât e varie jenfri lis culturis e lis regjons dal mont, e e je mudade di continui tal cors de storie.


text:
Bicinins
Bicinins al è un comun intal Friûl di Mieç, che al dì di vuê al fâs part de provincie di Udin e al à 1.832 abitants.
[cambie] Gjeografie
Il comun al è logât inte medie plane furlane, a cirche 15 km a Sud di Udin; al è ancje traviersât par un toc curt de autostrade A23 Palme-Udin, e lis stradis normâls a son plui che altri ocupadis di trafic locâl.
Lis localitâts dal comun a son Bicinins, Cucane, Grîs e Feletis. Ducj i centris abitâts a si son svilupâts ator di un pont impuartant, in gjenar de glesie; intai ultins agns Cucane e Grîs a tendin a unîsi par vie de vicinance e dal fat che un grum di servizi a son aromai in comun (glesie, cjamp sportîf, e v.i.). L'abitât di Feletis si à svilupât dilunc une strade che tal mieç dal paîs si slargje e forme cuasi une plaçute. A Bicinins invezit, si podin ancjemò distingui un pôc doi ponts centrâls, il prin ator de glesie di San Pieri, cun ator il borc di Bicinins disore, e il secont, plui recent, ator di une vile paronâl, dulà che cumò al è il comun, cun ator il borc di Bicinins disot. Intal ultin secul cul svilup urban i doi borcs si son unîts e cussì si son calmadis vecjis rivalitâts e campanilisims tra lis dôs parts.
[cambie] Economie
Il comun al à simpri vût une economie rurâl, ma chest al è planc a planc cambiât intal XX secul, ancje se la component agricule e je ancjemò fuarte, pari a un cuart dai ocupâts; plui dal cincuante par cent e lavore invezit inte industrie e tal artesanât, il rest intal setôr terziari. Une buine part de popolazion lavore fûr dal comun. A son ancje dôs zonis industriâls, dutis e dôs dongje dal cjâf lûc.
[cambie] Storie
I confins atuâls dal comun a son nassûts inte epoche napoleoniche (1805-1813), e a samein a vonde artificiâls; difat la aree setentrionâl dal comun, cui paîs di Bicinins, Cucane e Grîs, e je stade fin dai prins documents sot de famee “di Lavarian-Strassolt”, e e je simpri stade plui leade cun Lavarian e cun Mortean; la aree a sud-est, cun centri a Feletis, e je stade par tancj secui feut dai “di Colorêt”, leade ae parochie di Antognan, di cui e à fat part fintremai il 1786.
Il toponim Bicinins, ancje se cualchi studiôs lu met ta chei di origjin sclave, al samee di origjin romane, basade sul non di persone Becinius, a sô volte di origjin celtiche; un ulteriôr indizi al pues jessi la dedicazion de glesie dal paîs a San Pieri, che e podarès sei di epoche tart-romane. Il prin document cun une citazion di Bicinins e Feletis (tes formis Bicinis e Feletas) e je intun document dal 1031, cuant che il Patriarcje di Aquilee Popon al inaugurà la gnove catedrâl, donant ciert teritoris pal so sostentament. Di cheste liste di paîs a son esplicitementri escludûts sei Bicinins sei Feletis, a dimostrazion che a jerin za di propietât di cualchi siôr locâl.
[cambie] Servizis
A Bicinins a son une scuele materne e une scuele elementâr, mentri la scuele medie si cjate a Gonars; a son dopo l'ufici puestâl e un ambulatori. A son trê areis sportivis, une di propietât comunâl a Bicinins, dôs privadis a Feletis e tra Cucane e Grîs.
[cambie] Referencis
- Ermanno Dentesano, Bicinicco e il suo territorio, Bicinins, 1984
- Ermanno Dentesano, I nomi locali del comune di Bicinicco, Bicinins 1998


text:
Slovenie
La Slovenie (par sloven Republika Slovenija) e je un stât de Europe centrâl che e fâs part de Union Europeane dal 1 di Mai dal 2004. E confine cun l'Italie a ovest, cun l'Austrie a nord, cul Ongjarie a nord est e cu la Cravuazie a sud e est. A Sud-Ovest e je ancje bagnade par pôcs chilometris dal Mâr Adriatic.
[cambie] Storie
L'atuâl teritori de Slovenie e fo sot dal Imperi austriac e po sot di chel di Austrie-Ongjarie fin tal 1919, po e jentrà tal Ream S.H.S. ch'al deventà il Ream di Jugoslavie. E fo invadude di bande da l'Italie, de Gjermanie e de Ongjarie tal 1941. Dopo la fin de Seconde Vuere Mondiâl e jentrà inte Federazion Socialiste Jugoslave, che e anetè a la Slovenie il Gurizan sloven e, daspò dal 1975 part de "Zone B" (Cjaudistrie, Isule d'Istrie e Piran). Cheste republiche e deventà indipendent tal 1991.
[cambie] Divisions aministrativis
La Slovenie e je dividude in 12 regjons, che no àn valôr aministratîf, ma ben dome un valôr statistic:
[cambie] Citâts principâls
Risultive: Servizi statistic de Republiche Slovene, Censiment 2002
[cambie] Lenghis
La lenghe ufiziâl e je su dut il teritori il sloven. Dongje cheste e si à chê taliane tai trê comuns bilengâls sul litorâl di Cjaudistrie (Koper-Capodistria), Isole (Izola-Isola) e Piran (Piran-Pirano) e chê ongjarese tai trê comuns bilengâls dal Prekmurje di Dobrovnik-Dobrónak, Hodoš-Hodos e Lendava-Lendva.
[cambie] Politiche
Il cjâf di stât sloven al è il president, ch'al è elet dai vôts dal popul ogni cinc agns. L'esecutîf al è diret dal Prin ministri e dal concili dai ministris, che a son elets dal parlament.
Il Parlament bicamerâl de Slovenie al è componût de Assemblee Nazionâl (Državni zbor) e dal Concili Nazionâl (Državni svet). La assemblee nazionâl e à novante bancs, che son in part ocupâts dai rapresentants elets diretementri dai citadins e parzialmentri elets dai rapresentants (doi riservâts aes minorancis autoctonis talianis e ongjaresis). Il concili nazionâl al à cuarante bancs. Il parlament al è elet ogni cuatri agns.
[cambie] Fiestis nazionâls
[cambie] Curiositâts
- Il simbul de Slovenie al è la fuee di tei (Lipa).
- La Slovenie e je une vore cognossude pe nature e pai siei maraveôs parcs nazionâi.
[cambie] Leams esternis
- Slovenia.si. Your gateway to information on Slovenia.
- Government of the Republic of Slovenia
- Sît turistic de Slovenie
- Sît de Slovenie


text:
I CLASSICS - 14. SANT JACUM, LÀ CHE AL FINÌS IL MONT
Une citât metude suntune mont no pues restâ platade
Naturalmentri la Madone e opere midiant dai oms. E i benedetins di Monserrat a àn rivât a jessi fedêi a Diu e al popul, che e je la uniche maniere di jessi fedêi. A àn incjarnade la fedete lenghe e te culture dal popul, paiant di persone cun persecuzions e martars, soredut intant de vuere civîl e de ditature di Franco. Ma l’amôr pe lôr int al jere plui fuart de pôre e dal ricat. Dut al incontrari di nô, che sot de ditature di Mussolini, amì di Franco, o vevin un dai vescui plui fassiscj di Italie che, impen di metisi cuintri de ditature par difindi lis resons legjitimis dai predis slovens e furlans e de int, si è metût cuintri de int, difindint lis resons indifindibilis dal regjim. Tal so coragjo di leon, al scriveve che no jerin timps di cuistionâ, ma di ubidî e che i cristians no jerin seconts a nissun tal dâ il lôr sanc pai ideâi di fede e di patriotisim dai jerarchis.
Cuant che al è rivât il Concei, che al à permetût di doprâ lis lenghis “volgârs”, i vescui e i predis catalans a àn capît a colp che “volgâr” al voleve dî catalan e no spagnûl. I nestris luminârs invezit a àn capît che “volgâr” al voleve dî dome talian. Cussì il midiesim Concei, che pai catalans al è stât une provedence, par nô al è stât un imbroi e une disgracie, parcè che nus à gjavade la ultime e uniche pussibilitât di esisti almancul in glesie.
Ma sino propit tant disgraciâts di vê simpri dafâ cun cierte int?
La vision dal complès religjôs e culturâl di Monserrat mi à fat vignî tal cjâf une altre pagjine de Bibie, une vore consolant. E je in Matieu, là che Jesù al fevele dal sâl e de lûs e al dîs:”Une citât metude suntune mont no pues restâ platade” (5, 14).
Monserrat e je un lûc salvadi, discomut, fûr di ogni trafic e corîr di int, che bisugne lâ propit li par viodilu. E pûr la sô lûs le àn viodude di lontan, par dute la Catalogne e ancje plui in là, e dutis lis gjenerazions, di cuant che, dal 1025, Oliba, abât di Ripoll e vescul di Vic, al à fondât il munistîr sul lûc dal romitori di Sante Marie, a àn alçât i voi e il cûr viers di cheste lûs spirtuâl e culturâl, stele autentiche che ur segnave la strade ancje in cheste vite.
A proposit di romitori, che si lu cjate ancje te tradizion di Sant Jacum di Galizie, mi ven tal cjâf cualchi fondadôr nostran che, impen di ritirâsi su la mont a preâ, disponût magari a murî in solitudin come Charles de Foucauld, si ustine a fâ sù sperant che, cul fâ sù, la int e ledi sù. Ma la int no ven par vie dai mûrs; e ven par vie de lûs, come che e conferme la storie di ducj i lûcs sants.
Se la int e à simpri corût a Monserrat, al vûl dî che la lûs di Monserrat e jere fuarte, plui fuarte dal scûr spirtuâl e morâl e culturâl che al regnave abàs. Se no sintivin cheste lûs, no vignivin. Duncje la glesie e à di jessi luminose e in alt, se e à voie che la int e cjamini viers de lûs. Parcè che la int e à une dibisugne fisiche de lûs; le van cirint pardut, magari par stradis sbaliâdis. No pues vivi cence lûs, cence un orientament, cence un pont di riferiment, cence une sperance, cence un alc che al dedi sens e valôr al so scombati. Se la int furlane no cor di nô, come che no cor in nissune glesie taliane, al è parcè che no fasìn lûs. O feveli di chê lûs profonde che ti jentre te anime, ti sostente e ti console. Se il timp che o vin spindût par fâ sù struturis e par traficâ lu vessin doprât par deventâ luminôs, ce grant regâl pe int e ce gracie par nô! Invezit o continuìn a fâ fiestis e fiestutis par tirâ dongje fruts, zovins, vedrans, veduis e vie. Come chei des gjostris. Ma la int no cîr gjostris, che e je za simpri su la gjostre; e cîr alc di plui.
La storie di Monserrat e je un spieli par ogni glesie e par ogni timp. Se la glesie e devente une lûs di culture, di sapience, di essenzialitât, di relativitât, di santitât, a partiran denant dì par no pierdi nancje la prime spere, come lis rosis che si voltin de bande dal soreli par cjapâlu dut. Se si à voie di fâ un bon investiment, si à di investî in religjon e culture. Vuê plui di îr.
pre Antoni Beline


text:
I CLASSICS - 13. SANT JACUM, LÀ CHE AL FINÌS IL MONT
Une grande lûs su la Mont Seade
Ancje se no vin vût, come che si sperave, la compagnatorie, la visite ae badie di Monserrat e à lassât un bon segnâl tal nestri cûr. Prin di dut pal puest, poiât jenfri lis cretis e cerclât di fumate come un nît di acuile. Po pe grandece e maestosetât des voris dal om: la glesie ricostruide dopo dal burlaç napoleonic, il convent cui siei tesaurs di culture, il sflandôr liturgjic di une comunitât di passe otante benedetins che a vivin fûr dal mont, la scuele di cjant dai fruts, la plui viere di dute la Europe. Tal mieç di dut, come cûr dal cûr, la Madone di Monserrat, piçule e nere, cul so frutut plui mostrât a chei altris che tignût e gjoldût par se. No si pues rivâ insom di cheste mont, ancje se in coriere, e restâ indiferent, savint che ca sù a àn pelegrinât un esercit di sants e di grancj te storie de glesie e dal mont, cun a cjâf Sant Ignazi di Loyole, un basc che propit culì, dal 1522, dopo une gnot di vegle, si è inzenoglât denant di cheste Madone e si è metût anime e cuarp al servizi di Crist e de glesie, fondant la Compagnie di Jesù. Ma lassant stâ pelegrinaçs e liturgjie e la emozion fuarte dai fruts che ogni dì, ae une, a vegnin fûr a cjantâ la Salve Regjine e il cjant nazionâl catalan, mi plasarès fâ cualchi considerazion che e podarès zovâ in cualchi maniere a capî il parcè che nô furlans, che no sin mancul seris dai catalans, no rivìn a vê ce che a àn vût lôr. No par mancjance di virtût, ma par mancjance di fortune. Come vê un centri spirtuâl e culturâl sul stamp di Monserrat. Rivant là sù mi è vignude tal cjâf une pagjine une vore significative de Bibie, gjavade dal libri dal Esodi, il libri deliberazion dal popul ebraic. Tal cjap. 17 si lei de bataie di Refidim, tra israelits e amalecits. Mosè, cul baston di Jahvè te man e compagnât di Aron e Cur, al steve insom de culine, biel che Gjosuè cu la trupe al combateve là jù te plane. «Cuant che Mosè al tignive lis mans alçadis, Israêl al vinceve, e cuant che lis molave jù al vinceve Amalec. E par vie che Mosè al veve i braçs madûrs, a cjolerin une piere e je meterin sot. Lui si sentà parsore, biel che Aron e Cur i tignivin sù i braçs un di une bande e un di chê altre». No si pues vinci nissune bataie, ni di ordin militâr, ni di ordin culturâl, cence lis mans alçadis. Tant a dî che no baste la fuarce militâr o economiche o tecnologjiche par che un popul al puedi vê avignî. E covente la fuarce de fede, de religjon, de culture, dal spirt. Un popul grant e fuart cence idealitât al devente debul; un popul piçul, cuntune grande cjarie spirtuâl e ideâl, al devente fuart. Il popul catalan, a difarence dal nestri, al à vude la fortune di une grande disponibilitât di mieçs economics. Un grant puart, une grande industrie, un grant teritori, un grant numar di int. E in plui al à vude de sô bande la glesie, che e à savût cumbinâ religjositât e culture, libris pe anime e libris pe ment. Jentrant tal curtîl de badie, si viôt une grande lapide là che la nazion catalane e ringrazie la comunitât benedetine di Monserrat par vê difindude cun fuarce e coerence la identitât culturâl catalane. Tant a dî: nô o vin fate la nestre part là jù, ma o fasevin pôc e nuie se voaltris, ca sù, no tignivis lis mans alçadis. Se nô o vessin bêçs di butâ vie par fâ une biele lapide, in ce mûr varessino di lâ a picjâle? Tai mûrs de curie, che nus à dit dome di preâ, di stâ bogns, di ubidî e di sopuartâ, cuant che no àn fat piês? Tai mûrs di Madone di Mont, là che i fraris venits no àn mai volût cjalâ une cjarte gjeografiche par savê in ce part di mont che a jerin? Tai mûrs de badie di Mueç, là che lis muiniis a son dome preocupadis di salvâ la lôr anime magari mangjant ancje lis fondis de parochie? Tai mûrs dal ’seminari aromai desertificât, là che al jere improibît adiriture di fevelâ par furlan tra di nô, sotvôs, e nus àn insegnât a vergognâsi e a odeâ la realtât culturâl e storiche che nus veve parturîts? Tai mûrs des canonichis, là che predis simpri plui rârs e disperâts a van piulant che il vêr probleme dal Friûl e je la fede e no la lenghe e la culture, come se une fede no scugnìs incjarnâsi intune lenghe e intune culture? Tai mûrs dai asîi, là che muiniis venitis e talianis a àn une sole preocupazion: gjavâ la fonde culturâl a chei cuatri canais che a rivin li, fevelant inmò par furlan? Tai mûrs dal convent dai fraris di Glemone, che a àn protestât parcè che il plevan di Vençon si è permetût di screâ la glesie de sô comunitât cu la lenghe de comunitât stesse? Isal un che al sa dîmi in ce mûr che si podarès picjâ cheste lapide ipotetiche?
Dut chest e alc altri o ai pensât biel che o cjalavi, suspirante cu la anime nere, chê Madone nere che e à fat tant pal popul catalan e che il popul catalan le sint sô.
pre Antoni Beline


text:
CULTURE - LA FABRICHE DAI… LIBRIS. Antoni Beline, Pre Checo Placerean, Notis par une biografie, Udin 1997
Pre Checo Placerean al è muart za fa vincjecinc agns. Cui che lu à cognossût no lu dismentee, cui che no lo à cognossût al pues fâsi une idee de persone, dal predi, dal inteletuâl cun chest libri che tal 2009 la Provincie di Udin, il Comun di Montenârs e la Lithostampe di Pasian di Prât a àn ri-editât. No son altris manieris, dal moment che pre Checo al à lassât scrit pôc e nuie, al jere un om di grande comunicative cu la peraule, ma nol rivave, nol jere intes sôs cuardis chê di puartâle in scrit.
No une biografie, ma notis. Notis che a piturin un om in dute la sô complessitât. dal nassi a la muart. Il libri al è struturât su lis oris dal breviari, madins (la nassite, la infanzie), tierce (la formazion), seste (il misdì de vite, cu la plene des fuarcis e de ativitât), none (il moment dal dolôr, des polemichis e de malatie) complete (la muart e ce che al reste di lui tant che testemonenance). E ogni cjapitul al à tant che titul une citazion de Biblie.
La Biblie! Il grant sium di pre Checo. Al sperave di rivâ a novantedoi agns come che e jere rivade sô none, par podê viodi puartade insom la sô opare. O savìn che no je lade cussì: pre Checo al è muart di sessantesîs agns e, cun di plui, i ultins cuatri a son stâts masse dificii par lassâlu lavorâ cun calme e concentrazion.
Cun dut a chel, al è rivât a lassâ il segn inte storie dal Friûl, un segn di chei che a restin plantâts in dentri. Oltri che l’inviament de traduzion de Biblie e la stesse traduzion di cualchi libri (Salms, Isaie, Gjeremie…) no son di dismenteâ la lote pe Universitât furlane (scandul grant intal 1966, cuant che un predi al è in place parie cui zovins che a domandin a vôs alte la facoltât di midisine a Udin…), la fondazion dal Moviment Friûl intal 1966, il document de Assemblee dai predis dal 1975, là che si proclamave la necessitât che la Glesie e stedi cul popul (une sorte di teologjie de liberazion) e la fin de colateralitât cu la Democrazie Cristiane (pre Checo al jere anti-comunist, ma ancje anti-democristian).
Om sclet e diret, al diseve simpri ce che al pensave e nol veve nissun complès di inferioritât e nissune pôre di cjantâlis claris, come cuant che al de dal meleducât al pape, becantsi ancje une denunzie. Ma se il pape, vignût in Friûl, al veve saludâts ducj: zingars, todescs, slovens, ma no i furlans, par lui al jere un maleducât.
“Crist, se al ves di tornâ a incjarnâsi vuê, nol si fasarès ebreu, ma furlan”.
Ideis, se si vûl, discutibilis, ma mai banâls. Che no je robe di pôc.
Laurin Zuan Nardin


text:
CULTURE - LA FABRICHE DAI… LIBRIS - Leonardo Zanier, Libers di scugnî lâ
Lassâ / la famea / la cjasa / il beârz / l’ostaria / i amîs / las pedradas / un cîl da sisilas / i odôrs / di una vita.
Bussâ / la femina / i fruz / ridint / plens di poura / di mètisci / a vaî / e po’ lâ / cun corieras / e trenos / lontans / dulà che l’âga / à un âti savôr / e no san fâ / la polenta / e il vin / nol sa di nuje / e la int / a à pressa.
Lenart Zanier al à scrit lis miôr poesiis che mai a sedin stadis dedicadis al teme de emigrazion. Stagionaj (che o vin citade) e je tirade fûr di chê opare fondamentâl che e je Libers di scugnî lâ, racuelte di poesiis scritis intai agns 60-62 dal secul passât (publicade di Garzanti intal 1977).
Zanier, lui stes emigrant par un ciert periodi, al à ancje studiât il fenomen de emigrazion dal pont di viste sociologjic e storic, stant che al è un inteletuâl complet. Ma i viers culì parsore a son poesie pure e pardabon no si podarès dî miôr di chel moment, il moment dai salûts di un om che al scuen lâ. Il poete al rive adore a cubiâ la violence de denunzie des injustiziis sociâls che la emigrazion le permetin, cu la rapresentazion liriche comovude e misurade dai sintiments des personis che chei sintiments ju provin.
Ma Zanier al sa ancje tocjâ altris cuardis: chê de ironie che e rive adore a demistificâ i mîts fats sù a la buine, cuant che no son propit inventâts dal dut par fâ stâ buine la int. E cussì al sucêt che l’alpin di bronç di Comelians al devente un tricul tracul pai fruts (la canaja…) o che Capo retto al sedi la sequence logjiche di Risorgi mento.
O che un sant, Sant Martin, al sedi viodût cun voi gnûfs, voi une vore critics, e no plui chei de venerazion. Al è il teme di une poesie famose di Zanier, musicade dal Cjançonîr di Daêl ancjemò intai agns dal ‘70. E culì test poetic dissacrant e musiche (di Gianni Iustulin) a cjatin une armonie straordenarie par dâi vite a un piçule grande opare mestre.
Sant Martin, come che si sa, al è deventât famôs inte iconografie popolâr pal at di gjenerositât a rivuart di un puarin plen di fam e frêt che il sant i regalà un toc de sô mantiline. Zanier nol viôt cuissà ce tante gjenerositât in chest at. E al met il dêt su la plaie: facil di fâ la limuesine, dâsi une slavassade a la cussience, cul tirâ fûr une palancute che nancje no si nacuarzìn di vêle o no vêle. E i svuizars a àn mitude la imagjin di Sant Martin sui lôr biliets di bancje. E ducj o savìn ce che e vûl dî la peraule “bancje” pe Svuizare. E cheste caritât e domande di spindi “doi par dâ e trê par fâlu savê”. Insome dut il contrari di ce che al diseve il Vanzeli…
Laurin Zuan Nardin


text:
Alesandri Marcello
Alesandri Marcello (Vignesie , 24 avost 1669 - Padue , 19 zuign 1747 ) al fô un compositôr talian.
Nassût in une famee de nobiltât di Vignesie , al veve studiât cun resultâs la poesie , le matematiche e le filosofie , ma in mût particolâr le musiche.
Marcello al viveve tal stês timp di Antoni Vivaldi e al tignive concerts te sô cjase di Vignesie.Al a scrît e publicât tancj concerts par tancj stroments , includût i concerts publicâts sot dal nom La Cetra,cjantadis , arîis , e sunadis par violin. Al scriveve sot il nom di Eterio Stinfalico , il sô nom di regjistrazion in te Pontificia Accademia degli Arcadi.
Ancje se la sô musiche no je sunade di frecuent , a l e' ritignût un compositôr competent e origjinâl.
La so opare pui famose al e' il Concert par oboe , archi e bas continuât in Re minôr , cussi cognossude che Johann Sebastian Bach al a curât une trascrizion par clavicembal.
Sô fradi Benedet Marcello al jere ancje lui compositôr.


text:
Diluvi universâl
Il diluvi universâl, o semplicementri diluvi al è un event cul cuâl une divinitât e provocà un grant montafin su dute la superficie dal planete, come punizion divine.
[cambie] Il diluvi secont la Biblie
Secont la Biblie al fo mandât dal Idiu parcè che la tiere e jere deventade plene di violence par vie di oms necuitôs.
Il tiermin grêc doprât par indicâ il diluvi al è "kataklysmòs" che al significhe propit montafin.
Partant nol jere un sempliç slavaç locâl, ma un vêr e propri diluvi universâl, dulà che lis aghis a montarin su parsore di ducj i monts che si cjatavin su la tiere.
Il diluvi al puartà tancj cambiaments, si pense che, al vedi parfin influît su le durade de vite dal om che a si è ridusude drastichementri.
[cambie] Il diluvi tes altris culturis
A 'ndi è intes usancis di diviers pais dal mont, tantis liendis popolârs sul diluvi.
Fat interessant al è che chestis contis a àn cetancj particolârs in comun, come:
- dutis e cjacarin di un lûc di ricès par pôcs restâts
- a segnin une distruzion universâl de vite par mieç de aghe
- a sostegni le preservazion di une semence dal gjenar uman
Chescj a son elements che a vegni cjapâts di cualchidun come prove che il diluvi al è verementri stât.


text:
Claut
Claut al è un comun di 1.180 abitants e al fâs part de provincie di Pordenon. Al si cjate inte Alte Val Celine. A Claut si cjacare il Clautan, che al è un lengaç miscliçât jenfri il furlan e il ladin. Il vocabolari Clautan-Talian al è disponibil in dutis lis bibliotechis da la Val Celina.
Par agnorums da Claut e da dute la Val Celina a son partîs ator pal mont. Ma i Clautans e chei di Celino son famôs par jessi deventâts mestris gjelatârs in Gjermanie. Podopo, famosis a jerin lis feminis di Claut e da la Val Celina, che par secui a àn zirât il mont a pîy cul cos e il caret, par vendi sedons, riscjei e altris robis fatis in len. Li "sedonêris", a partivin a pît e stavin vie di cjase par mês. Si conte che tantis di lôr a son rivadis fintremai a Rome, o ancje tal forest, in France, par esempli.
Tal di di vuê gran part dai clautans a va a vore a Manià, cualchidun tal belunàt e altris in val. Il museu da la Cjasa Clautana, al è un dai plui organizâts etnomuseos da lis Alps e si cjate in tal paîs di Claut. Claut al è famôs par lis ativitâts di mont e alpinistichis che ca si podin fâ: rimpinâ su crets e glaç, cjaminâ par trois salvadis, sbrissâ tal glaç di un modernissim palaç dal glaç apene inviât, cori cun la bici da mont par la lungje Val Settimana e vie indenant. Il parc da lis Dolomitis Furlanis al à metût a puest dutis lis vecjis caseris da li malghis clautanis che al di di vuê a son dopradis dai turiscj di mont. A Claut, in zona Lesis, dongja casera Casavento, si podin viodi lis olmis dal dinosaur, cjatadis da un rûc dongje la malghe. Ator pa li monts si viodin dispès nemâi di ogni sorte: stambecs, cjamoçs, cjavriûi, marmotis, acuilis, sghirats e vie indenant.
Un dai aspiets pi interessants di Claut e da la Alta Val Celina al è però chel dai lengaçs. Chi, come a Cimolais (Thimolei) e a Nert (Erto) no si cjacare par furlan ma lengaçs ca misclicin furlan, ladin e peraulis dal puest; chest fat al è ancjemò pôc scognossût e no je nissune forme di studi ni di protezion par chestis varietâts.


text:
E torne primevere0 coments Publicât da il crot il domenica, marzo 22, 2009
Il cliput si sint e no si sint.
Par intant e continue a durmî lizere, ma ancje chest an e je tornade la vierte e come simpri nus puarte un pocje di ligrie e di sperance.
La foto e je di vinars stât cuant che su la meridiane de mê cjase si je tocjât l'ecuinozi di primevere.
Mitologjie falade1 coments Publicât da il crot il giovedì, marzo 19, 2009
Cu la disocupazion che e sta cressint a cressarano ancje lis tensions cuintri i imigrâts?
O volti la riflession in une altre maniere: isal il nestri un paîs razist?
Ai talians i plâs pensâ di no, anzit e je dute une mitologjie daûr che e propagande la idee dal talian "brave int", bon di cûr cun ducj ancje cuant che il câs o la storie lu met in situazions dificilis.
Il talian al sarès stât bon in vuere, bon intes coloniis, bon cui ebreus e sot sot al varès simpri boicotât lis leçs raziâls e i ordins no juscj dai siei sorestants.
Cheste biele mitologjie si je vuastade cul probleme dai imigrâts. Chel fenomen gnûf dai ultins cuindis-vinç agns dulà che la presumude bontât e varès vût di vignî fûr.
Cussì nol è stât e anzit in tancj a àn tacât e a continuin a meti su fûc cuintri i forescj.
La problematiche e va di sigûr frontade ma tantis des robis che vegnin fatis o proponudis mi fasin dome che vignî i sgrisui.
Cuant che al capite cualchi biel sassinament la prime notizie che e ven fûr e je che a son stâts dai stranîrs, probabilmentri sclâfs, rumens o nordafricans. Magari dopo si scuvierç che e je stade la fie cul morôs o che a son stâts i vicins di cjase.
Masse voltis o fâs fature a pensâ che cheste e je la nazion dulà che o vîf.
Cun tante int che continue a semenâ aiar o ai voie di viodi ce che si seselarà.
Pôre0 coments Publicât da il crot il lunedì, marzo 16, 2009
Cheste crisi e je propit brute!
Ancje psicologjichementri e je dure di frontâ. Un al crôt di fa ben il so, di lavorâ cun passion, di impegnâsi, di fâ alc di bon e di valevul. Ma dopo dut atôr si imberdee.
Dutis chês fabricutis che o vin sparniçadis pe furlanie a son fermis e a spietin.
Trop podarano lâ indenant se alc nol gambie?
E la sensazion e je che nissun, ni chenti, ni a Rome, ni atôr pal mont, al savedi verementri ce fâ.
Respirant planc e stant in vuaite si cjale lontan cun sperance che al rivedi alc di bon e cu la pôre che e rivedi invezit la lavine, l'orcolat, e che e sdrumedi su dut.


text:
Un an!5 coments Publicât da il crot il venerdì, ottobre 31, 2008
Propit in chei dîs ca o fâs un an tant che blogarin.
Cuant che o vevi tacât o jeri daûr a mangjâ cjastinis bevint ribuele e chel timp al è (za) tornât.
Chê volte o vevi scrit: "No promet nie, il blog al è gno e se mi stufi no lu inzornarai masse spes, ma intant lu tachi."
E alore o rinovi la promesse. Un prindis pal crot!
Viva!
Il mestri unic.3 coments Publicât da il crot il lunedì, ottobre 20, 2008
La robe plui sureâl dai politics che a vegnin a propagandâ la bontât dal mestri unic, che a son daûr a tornâ a meti in vore, a son i ricuarts dai lôr di mestris, ducj bogns e brâfs!
Parfin a la ministre, (che no je che vedi 70 agns), i à telefonât in direte televisive la sô di mestre. A someave di lei une pagjine di libri dal '800, cun tante di che mêl che ancje al De Amicis i sarès vignût il diabete!
Dut câs il mestri unic plui famôs nassût intal stivâl lu vin vût nô a Tumieç (se no mi confont te frazion di Cjanive), fra il 1906 e il 1907.
A chei timps al jere facil che i mestris a vignissin di lontan par insegnânus ben il talian. Il non di chel mestri famôs al jere Benito Mussolini.
I jere tocjade une seconde elementâr cuntune cuarantine di canais e, se si vâ a viodi i documents de epoche, nol è che al vedi fat propite une grande figure.
Intal stes periodi Hitler al jeri a Viene che al cirive, cence rivâ, di jentrâ inte Academie des Bielis Arts.
I doi amigos a saran dai bogns mestris par masse int di li a cualchi an.
Mestris unics naturalmentri.


text:
Il prin blog di archeologjie par furlan
Un puestut par fevelâ de mê grande passion di simpri, la archeologjie, ma no dome...
giovedì 29 marzo 2012
Ultime lezion a Rives Darcjan
lunedì 19 marzo 2012
Cuinte lezion a Rives
lunedì 12 marzo 2012
Cuarte lezion a Rives
lunedì 5 marzo 2012
Tierce lezion a Rives
lunedì 27 febbraio 2012
Seconde lezion a Rives Darcjan
mercoledì 15 febbraio 2012
Gnove publicazion sul tumul di Merêt
lunedì 13 febbraio 2012
Gnûf laboratori archeologjie! 1 lezion
domenica 22 gennaio 2012
Ultimis su la protostorie furlane
lunedì 2 gennaio 2012
giovedì 3 novembre 2011
A àn disglaçât Oetzi!
Daspò 20 agns il misteri di cheste mumie al continue inmò a apassionâ tancj studiôs e ricercjadôrs!
Us ricuardi ancje che fin ai 15 di Zenâr dal 2012 e je visitabile la mostre temporanee su Oetzi al Museu Archeologjic di Bolzan,cu la ricostruzion dal om vignût dal glaç! :)
sabato 15 ottobre 2011
Dentri un tumul protostoric a S.Svualt
Te ocasion al è stât ancje presentât il libri "Una sepoltura monumentale dell'antica età del bronzo: il tumulo di S.Osvaldo (Udine) - scavi 2000-2002" par cure di Paola Cassola Guida e Massimo Calosi (edizioni Quasar, Roma 2011) dulà che si puedin cjatâ dutis lis ricercjis fatis in chescj agns sul sît.
Il tumul al merite lât a viodi e par chest o podês, a partî di lunis ai 17 di Otubar, prenotâ lis visitis vuidadis clamant i Civics Museus di Udin il lunis des 10 ae 13 e des 14 aes 17 clamant il numar 0432 271767 o il Studio D Friuli il martars e joibe des 10 aes 17 al numar 346 3257139.
Jo mi auguri dome une robe, che dut chest entusiasim no si sfanti in pôc timp ma che al sedi di sproc par continuâ cu lis ricercjis in chest cjamp de nestre preistorie inmò dute di scuvierzi.
(Te foto la gnove costruzion par visitâ il tumul)
mercoledì 5 ottobre 2011
Gjite cun Glesie Furlane!
O sin partîts un groput di personis in coriere di Vençon, intune matine frescje ma plene di soreli, ae volte dal pas di Mont Crôs di Cjargne: par me e jere la prime volte che o fasevi cheste strade e o scuen dî che za dome chest e je une emozion uniche! La strade che si sberdee jenfri lis montagnis intune spirâl simpri plui alte che e met bardabon i brivits! Subit dilà dal pas o sin jentrâts in tiere austriache, ma si sint une cierte sugjestion a savê che ancje li secui indaûr si scoltave la peraule dal patriarcje di Aquilee, a cussì tancj (e in chê volte inmò di plui) km di distance.
La prime tape e je stade Aguntum, une citadine che sot di se e tapone ancjemò une vore di rescj romans, segn di une frecuentazion di chel lûc za te epoche che e va dal I al VII secul dopo di Crist. Chi o vin visitât il museu archeologjic di gnove fate, bielin, ma lassaitmi dî, no mi à plasût il sisteme di ricostruzion dai rescj gjavâts fûr.
In bande dal museu di fat a son i scavos de antiche citadine cu lis termis, lis stradis, il foro e ancje une cjase tipiche de epoche; po ben, fâ archeologjie nol vûl dî "fâ sù parsore de robe vecje" ma valorizâ ce che al è za. Un pôc come che si viôt tal palaç di Cnossos a Crete, un "scempio" di ce che invezit la archeologjie e varès di tutelâ!
Dut câs e je di bande lôr la volontât di valorizâ ancje chel pôc che si à.
Cjamine che ti cjamine nus è vignude propite fam, e cussì si sin inviâts viers la tant insumiade "pause pal gustâ", intun puest bielonon che al cjalave sot dute la valade di Lienz!
Tal dopomisdì invezit o sin rivâts a Lavan, dulà che si cjatin i rescj di une glesie di fate tipichementri aquileiese! Chi pre 'Sef (de plêf di Guart) nus à ben spiegât la plante dal edifici e il so disvilup, emozionant.
Chi sot te foto si viodin i rescj de glesie, un puest che al merite visitât ancje pal contest dulà che si cjate, cuntune viste bielonone e une pâs incredibile.
P.S. al rientro no podeve mancjâ une soste par une birute prime di tornâ a passâ il confin! ;)
giovedì 22 settembre 2011
Viaç a Crete/part 2
Il prin che o ai visitât al è stât chel di Knossos, dongje dal cjâf luc de isule, la citadine di Heraklion (nord di Crete).
Dal sigûr al è stât il plui impuartant sedi in ordin di grandece sedi par vie de mitologjie che culì si è svilupade; al jere a stâ in chest palaç di fat il famôs re Minosse, fi di Zeus e Europe, sovran just e savi che al puartâ al massim splendôr il palaç te sô epoche.
La figure, pal plui mitologjiche ma cun cetancj elements che a fasin pensâ a un personaç esistît pardabon (ancje Tucidide al fevele di lui te sô opare "Guerra nel Peloponneso"), e je leade ancje al mît dal famôs taur che i jere stât mandât di Poseidon, par che lui lu sacrificàs in onôr dal diu dal mâr.
Ma stant che la bestie e jere masse biele, Minosse al decidè di no copâlu, stiçant cussì la rabie dal diu. Par punîlu alore Poseidon al fasè inemorà dal taur la femine di Minosse, Pasifae. Dal amôr dal taur e de principesse e nassè cussì une creature mieze om e mieze taur, il Minotaur.
La ricorence cussì ossessive de figure taurine te mitologjie greghe, e minoiche tal specific, e je leade al fat che il taur al jere considerât une bestie sacre; di fat, sedi tes pituris che tes costruzions, si cjate dispès la figure dai cuars, simbul dal dopli podê dal re, chel divin e chel temporâl.
Frecuentis a jerin ancje lis tauromachiis, o ben lis lotis rituâls cul taur che si fasevin in ocasion di fiestis o celebrazions.
Te foto achì us ai metût une piture famose cjatade propit a Knossos dulà che si viodin i oms saltâ sul taur.
al continue...
lunedì 19 settembre 2011
Viaç a Crete/part 1
E jere la seconde volte che o lavi in Grecie (la volte prime a Kos) e o scuen dî che e je pardabon un mont a part, plene di storie, di personis une vore ospitâls e di un mâr fantastic!
Prime di partî o savevi bielzà ce che o sarès lade a viodi, cu la ferme intenzion di visitâ plui robis pussibilis ancje se i dîs par zirâle no saressin stâts tancj (la isule no je tant piçule, e je la cuinte par grandece tal Mediteranei, daspò Sardegne, Sicilie, Corsiche e Cipro).
La sô vicende, se ben leade a fuart cun chê de Grecie continentâl e cun chê dai paîs dongje (Turchie, Egjit e Italie in primis) e scomence però cuntune individualitât che le caraterizarà par ducj i prins milenis di storie, in chel periodi clamât "minoic".
Di fat, za tor dal II mileni devant di Crist e scomence a deliniâsi chê civiltât che nô o cognossin come "civiltât minoiche" caraterizade dai famôs palaçs, simbui di une organizazion de societât pardabon indevant par chei timps.
I plui famôs a son stâts Knossos, Festòs e Malia, ma dute la isule e je impregnade di sîts minoics plui o mancul piçui, che dal sigûr a vevin tra di lôr une fite rêt di colegaments ma che a jerin ognidun ben indipendents e autosuficients.
La carateristiche principâl di chescj palaçs e jere il fat che no jerin dome lis abitazions dai siôrs (dal re in chest câs) ma vêrs centris dal podê cun libar acès di bande ancje di dute la popolazion che e gravitave ator dal edifici (regolât di pueste) e che e contribuive al sostentament de comunitât intune sorte di "ben comun"; chei che si son conservâts miôr di fat fint in dì di vuê a son propit i magazins dulà che si esercitave il scambi di bens primaris (vin, vueli, aliments e v.i.). O torni a dî duncje, une organizazion de societât une vore plui "indevant" di chê che o podìn imagjinâ ancje dome vuê, dulà che i palaçs dal podê a son ben lontans dal condividi alc cu la popolazion...
al continue...
(te foto une viodude dal palaç di Knossos, tal nord de Isule)
mercoledì 14 settembre 2011
Finalmentri!
O soi di gnûf a fevelâ di tumui protostorics furlans!
Ai 14 di Otubar si inaugurarà la gnove struture che e permetarà di visitâ il tumul protostoric di S.Svualt, ogjet di indagjin tai agns passâts di bande de Universitât dal Friûl.
Ricuardìn che il tumul, sepulture monumentâl di un individui de ete dal Bronç, al veve dât indaûr impuartants risultâts e soredut il scheletri dal inumât, furnint cussì grandis prospetivis tai studis di chest periodi.
L'aveniment al è cetant impuartant ancje par vie che al sarà il prin sît di chest gjenar musealizât e visitabil, cun didatiche organizade pes scuelis, come tal sît Neolitic di Samardencje.
L'apontament alore al è ai 14 di Otubar as 11.00 daûr il vecjo "manicomio" dulà che a saràn presints i responsabii dal sgjâf, la retore Cristiana Compagno e altris autoritâts.
(te foto la cuvierture di claps parsore de sepulture)
giovedì 25 agosto 2011
Se al è masse cjalt...
Duncje, il cjalt nus fâs patî in chescj dîs de fin di Avost, alore o volevi proponijus un doi apontaments "frescs frescs" de Societât Furlane di Archeologjie in merit a sgjâfs che si tignaràn di chi a pôc.
Un al è chel di Atimis, li dal Cjistiel Superiôr, che si ten za di cualchi an in ca e che al scomençarà ai 29 di Avost fint ai 2 di Setembar (e une seconde campagne dai 5 ai 9 di Setembar), sot de direzion di Massimo Lavarone. Par cui che al volès iscrivisi ve ca telefon: 0432 26560 o mail: sfaud@archeofriuli.it o mlavarone@alice.it.
Chel altri si tignarà a Aquilee a partî dai 19 di Setembar e al rivuardarà il toc ocidentâl des muris tart antichis de citât. Ancje chi o podarês domandâ informazion li de Societât.
In fin dai 24 ai 28 di Otubar si podarà partecipâ ai sgjâfs a Morus, in localitât Muris, dulà che a son stâts indivuduâts dai rescj di chê che e podarès jessi une "vile rustiche" romane.
O aprofiti di chest post par ringraziâ i miei "sostignidôrs" che mi seguissin ancje vie pal Istât, buinis vacancis a ducj!
mercoledì 27 aprile 2011
Dopo la Sirie il Mali
(te foto la maraveose moschee di tiere di Djennè)
giovedì 14 aprile 2011
Gnûf sgjâfs a Codroip
Il sît, za indagât in altris campagnis (2004-2009), al à puartât ae lûs i rescj di un cjistielîr di planure datât tor dal Bronç finâl-prin Fier (1300-800 p.d.C). Chest an si indagarà une zone cun scarics ceramics e il fossâl interni.
Par podê partecipâ lait sul sît de Societât Furlane di Archeologjie par discjamâ il modul o domandait informazions al Museu Civic di Codroip (0432-820174) Lu- Ve 9.00-12.00 o mandait une mail achì scavocodroipo.2011@virgilio.it.
Bon sgjâf a cui che al podarà lâ!!
giovedì 10 marzo 2011
Cunvigne Aquilee...e auguris!
La cunvigne, metude adun de Soreintendince pai Bens Archeologjics dal Friûl-V.J., de Societât Furlane di Archeologjie e dal Dipartiment di Storie e Tutele dai Bens Culturâi de Universitât dal Friûl, e varà ancje une relatore a mi une vore cjare, che juste îr si è laureade in Archeologjie te nestre universitât, Laura Gerri di S.Denêl, amie e compagne di cors...augurons e compliments femine! :)
martedì 1 marzo 2011
Antiquarium e museu dal fossil a Paulêt
L'alestiment al sarà screât tra pôc plui di un mês e viert, par intant, dome tal fin setemane.
CE VIODI. Tal Museu a cjataran puest plui di 600 reperts archeologjics e paleontologjics, tra chei ancje il scheletri a grandece naturâl dal ursus spelaeus, riprodusût tal so ambient naturâl.
Si podarà ancje fâ une visite tridimensionâl sul paisaç ator di Paulêt fint a Cividât e Nimis cui reperts medievâi vignûts fûr dai sgjâfs ta chescj ultins agns.
(Te foto un scheletri di ursus spelaeus).
martedì 30 novembre 2010
Baste!
mercoledì 10 novembre 2010
Gnove scuvierte a Qatna
Cheste scuvierte, fate intal edifici plui antîc dal sgjâf, o ben il palaç Orientâl (1800-1600 p.d.C.), e permetarà di fâ lûs su lis tecnichis di produzion dai metai e su lis rêts comerciâls tal Medi Orient Antîc. (Te foto in alt une viodude dal restaur dal palaç Reâl di Qatna).
Oltri a chest si è scuviert ancje un scarabut egjizi de seconde metât dal II mileni prin di Crist cun montadure in aur e cu la titolazion regâl dal faraon Amenhotep III. Chest al testemonee cemût che i rapuarts tra lis dôs civiltâts a fossin une vore strents. (Chi sot il scarabut egjizi cjatât a Qatna intune foto di Javier Ballestrer Serrano).
domenica 31 ottobre 2010
A proposit dal museu etnografic...
La uniche robe che o pues conseâus e je chê di lâ a viodilu, parcè che il museu etnografic dal Friûl in vie Graçan a Udin, al è pardabon biel!
Plui di une ore e mieze di visite dilunc di salis ben alestidis, cun tancj temis e cetantis colezions di dut il Friûl, che a mostrin trop che il nestri teritori al sedi siôr di storie e di culture.
Une buine presince ancje de lenghe furlane, cuasi ducj i reperts a son nomenâts cui lôr nons origjinâi (pecjât che no sedin in marilenghe ancje i panei descritîfs...ma cuissà, plui indevant che cualchidun nol cjapi spont dal museu de storie catalane di Barcelone!).
Biele ancje la idee, te sale des mostris temporaneis, di lassâ la pene ai visitadôrs par scrivi i nons dai reperts come che a jerin clamâts tai timps (par esempli cumò la sale e je dedicade al lavôr dal marangon, cun ducj i soi imprescj).
Ae fin, intun avîs dai curadôrs dal museu, al è scrit l'intent di volê continuâ a cirî e valorizâ ancje l'aspiet linguistic de nestre culture.
Compliments ae dotore Tiziana Ribezzi e a ducj chei che a àn permetût chest lavôr.
Il museu cun di plui al ufrìs ancje percors di visitis vuidadis e laboratoris par scuelis e grups, o podês tignîsi inzornâts sul sît dal comun di Udin ae pagjine dedicade al museu.
sabato 30 ottobre 2010
Damis e feminis langobardis
La mostre si podarà visitâ fint ai 30 di Avrîl dal 2012
dal lunis al vinars des 11.00 aes 13.30
il lunis e il miercus ancje des 16.00 aes 18.00.
Par info
Comun di Romans dal Lusinç, Ufici Culture
ufficio.cultura@com-romans-d-isonzo.regione.fvg
mercoledì 27 ottobre 2010
Gnûf Museu etnografic dal Friûl
I oraris pal periodi invernâl a son: dal martars ae domenie des 10.30 aes 17.00
Pal periodi estîf: dal martars ae domenie des 10.30 aes 19.00
Fint ai 31 di Otubar dal 2010 al sarà pussibil gjoldi di biliets a presits promozionâi
Par info:
telefon 0432 271920
fax 0432 271907
mail museoetnografico@comune.udine.it
mercoledì 6 ottobre 2010
Uniud in Sirie
lunedì 20 settembre 2010
Langobarts a For disore
lunedì 13 settembre 2010
Gnovis su Oetzi
giovedì 9 settembre 2010
Sot Tergeste
Oraris de mostre:
lunis – joibe: 9 -18,30
vinars – sabide: 9.30 – 13,30.
Jentrade libare - La sede de mostre e je acessibile a lis personis disabilis
Visitis vuidadis su prenotazion Tel. 0405582855, +393497130346
lunedì 23 agosto 2010
Jo o vîf intun cjistiel
(te foto la cuviertine dal libri)
venerdì 13 agosto 2010
La domus a Zui
Cheste mostre e vûl rindi plui comprensibii i risultâts dai lavôrs su la aree archeologjiche dal paîs. Si trate di une domus romane indagade intai ultims agns che e à dât indaûr cetancj reperts riferibii ae vite cuotidiane dai antîcs abitants.